ГъэпсэфыпIэу «Лэгъонакъэ» игъэпсын епхыгъэ Iофыгъохэр — Адыгэ макъ\nГъэпсэфыпIэу «Лэгъонакъэ» игъэпсын епхыгъэ Iофыгъохэр\nГъэпсэфыпIэу «Лэгъонакъэ» игъэпсын епхыгъэ проект иныр пхырыщыгъэным пае ащ игъунапкъэхэр, чIыпIэу ыубытыщтыр агъэнэфагъэх. Дунэе кIэнэу ЮНЕСКО-м ипсэуалъэхэр ащ къыхиубытэщтхэп. Урысыем и Президентэу Владимир Путиным Федеральнэ ЗэIукIэм фигъэхьыгъэ Джэпсалъэм чIыопс баиныгъэхэр амыукъохэу, ахэм зэрар афэмыхъухэу хэгъэгум ишъолъырхэм туризмэм зыщягъэушъомбгъугъэным мэхьанэшхо зэриIэр къыщиIогъагъ. Илъэс псаум зэпымыоу Iоф зышIэщт ащ фэдэ экокурортэу «Лэгъонакъэ» ишIынкIэ анахь Iофыгъо шъхьаIэу къэуцурэр тыкъэзыуцухьэрэ дунаим зэрар емыхыгъэныр, чIыопс баиныгъэхэр къэухъумэгъэнхэр ары.\nШъугу къэдгъэкIыжьын: Петербург щыкIогъэ дунэе экономикэ форумышхом Адыгэ Республикэм иминистрэхэм я Кабинетрэ НАО-у «Гъэхъунэ Плъыжьыр» зыфиIорэмрэ зэзэгъыныгъэ щызэдашIыгъагъ, инвестиционнэ проектышхоу «Всесоюзный горный экокурорт «Лагонаки» зыфиIорэр Адыгэ Республикэм щыгъэпсыгъэным ар фэгъэхьыгъагъ.\nЗэрэгугъэхэрэмкIэ, гъэпсэфыпIэм гектар 1500-рэ фэдиз ыубытыщт ыкIи псыхъоу «Сухой Курджипс» зыфиIорэм иIэгъо-благъокIэ щыIэщт, къушъхьэу Абадзэш-Мурзыкъао икъушъхьэтхыхэу къокIыпIэ лъэныкъомкIэ гъэзагъэхэр ыубытыщтых. ГъэпсэфыпIэу ашIыщтыр зыдэщытыщт чIыпIэр зэгорэм къушъхэлъэ хъупIэу щытыгъ. ЧIыопс псэуалъэхэм ыкIи анахь къагъэгъунэрэ чIыпIэ зэфэшъхьафхэм гъэпсэфыпIэр анэсыщтэп.\n1992-рэ илъэсым нэс былымхэр мыщ щагъэхъущтыгъэх. Ащ нэужым Адыгеим и Правительствэ ар Кавказ заповедникым ритыжьыгъагъ биосфернэ полигон щагъэпсыным ыкIи рекреационнэ гухэлъхэм апае агъэфедэнэу. Джы а Iофыр ухыгъэ хъугъэ.\nУрысые Федерацием и Правительствэ и Тхьаматэу Михаил Мишустиныр ащ ыпэкIэ кIэтхэжьыгъагъ Лэгъонэкъэ биосфернэ полигон гъэпсыгъэным фэгъэхьыгъэ унашъом. Джырэ уахътэм диштэрэ, щынэгъончъэу щытыщт турист инфраструктурэ мыщ щызэхэщэгъэнымкIэ ащ амал къеты.\nАдыгеим ипащэхэр къызыпкъырыкIыхэрэр республикэм иэкологическэ щынэгъончъагъэ тегъэпсыхьагъэу Адыгеим ичIыопс кIэн къэухъумэгъэн зэрэфаер ары.\nПроектыр агъэцэкIэн зыхъукIэ биосфернэ полигоным икъэухъумэн анаIэ тырагъэтыщт, рекреационнэ гухэлъхэм атегъэпсыхьагъэу чIыгу Iахьхэу агъэфедэщтхэри агъэнэфэщтых.\nЛэгъонэкъэ полигоным пышIэгъэ кIэпсэ гъогухэр ары ныIэп агъэфедэщтхэр. Къушъхьэлъэ чIыпIэхэу лыжэхэмкIэ зыщызекIощтхэм рельефым зэхъокIыныгъэ фэшIыгъэн фаеу къашIыщтэп.\nНепэкIэ щыIэ гъогухэр, бэшIагъэу агъэфедэщтыгъэхэ чIыпIэхэр арых линейнэ псэуалъэхэмрэ технологическэ гъогухэмрэ аубытыщтхэр. ЗэкIэ инфраструктурэ «хьылъэкIэ» заджэхэрэр (хьакIэщхэр, машинэ уцупIэхэр, инженер псэуалъэхэр) заповедникым къыхимыубытэрэ чIыпIэхэм ащагъэпсыщтых.\nФыщт-Ошъутенэ чIыпIэм дэжь гъэпсэфыпIэр щагъэпсынэу зэрэрамыхъухьэрэр хэгъэунэфыкIыгъэн фае. Аужыпкъэм ащ пэблагъэуи ар щытыщтэп. А екIолIакIэм амал къытыщт Лэгъонэкъэ къушъхьэтхым ипсэуалъэхэмрэ ичIыопс комплекс гъэшIэгъонхэмрэ анэмысынхэмкIэ.\nЮНЕСКО-м дыряIэ зэдэлэжьэныгъэм фэгъэхьыгъэу къэпIон хъумэ, гъэпсэфыпIэм епхыгъэхэ гухэлъхэм организациер ащагъэгъозагъ. Дунэе чIыопс кIэным къыхиубытэрэ «КъохьэпIэ Кавказым» зэрар ыхьыщтэп. Ащ къикIырэр чIыопсыр зытетым тетэу, зэщымыкъуагъэу къыткIэхъухьэхэрэм зэралъыдгъэIэсыжьышъущтыр ары.\nЮНЕСКО-м ишэпхъэ документхэм къызэраIорэмкIэ, Дунэе кIэным и Комитет игъоу зилъэгъурэ нэужым IофшIэным фежьэн ылъэкIыщт Конвенцием хэлэжьэрэ къэралыгъор.\nГъэпсэфыпIэм епхыгъэ Iофтхьабзэхэм яихъухьан лъэныкъуабэ къызэлъеубыты. 2019-рэ илъэсым Урысые Федерацием ЮНЕСКО-м макъэ ригъэIугъагъ гъэпсэфыпIэр агъэпсын мурад зэряIэмкIэ. 2020-рэ илъэсым Дунэе кIэным и Гупчэ гъэпсэфыпIэм имастер-план щагъэгъозэгъагъ. 2020-рэ илъэсым ыкIэхэм адэжь Дунэе кIэным и Комитет игъоу ылъэгъухэрэр пхырыщыгъэнхэм пае документхэр, гъунапкъэхэр къэзгъэнэфэрэ тхылъыпIэхэр ыкIи нэмыкIхэр Гупчэм IэкIагъэхьэгъагъэх. Мы лъэхъаным гъэпсэфыпIэм иплан Iоф дашIэжьы, экологием ылъэныкъокIэ стратегическэ уасэу ащ иIэр агъэхьазыры, нэужым ахэр зэкIэ ЮНЕСКО-м IэкIагъэхьажьыщтых.\nГъэпсэфыпIэм ишIын фежьэнхэм ыпэкIэ мы къыкIэлъыкIохэ- рэр гъэцэкIагъэ хъунхэ фае:\n1) ЮНЕСКО-м и Дунэе кIэн и Комитет къызэрэдыригъаштэрэр къызщиIорэ тхылъыр;\n2) Урысыем иобщественность икъоу Iофым щыгъэгъозэгъэныр;\n3) Урысые Федерацием ихэбзэгъэуцугъэ къыдилъытэхэрэр зэкIэ гъэцэкIэгъэнхэр, ащ хэхьэх:\n— хъызмэт IофшIэнэу рахъухьагъэм цIыфхэр щыгъэгъозэгъэнхэр;\n— федеральнэ лъэгапIэм диштэу къэралыгъо экологическэ экспертизэ шIыгъэныр;\n— федеральнэ лъэгапIэм диштэу къэралыгъо (къэлэгъэпсын IофымкIэ) экспертизэ шъхьаIэр шIыгъэныр;\n— псэолъэшIын Iофхэм икъоу алъыплъэгъэнхэр;\n— Урысыем чIыопсым икъэухъумэнкIэ ихэбзэгъэуцугъэ къыдилъытэхэр мыукъогъэнхэр.\nАдыгэ Республикэм и ЛIышъхьэ пшъэрылъ къызэрафишIыгъэм тетэу проектым ипхырыщын ыуж зихьэхэкIэ Кавказ заповедникым идирекциерэ общественностымрэ зэдэлэжьэныгъэ-зэгурыIоныгъэ азыфагу илъын фае. Ащ пае чIыопсым икъэухъумэн фэгъэзэгъэ общественнэ организациехэр хэлажьэхэзэ, гъэпсэфыпIэм ишIынкIэ мастер-планым ипрезентацие шышъхьэIум и 5-м зэхащэщт.\nПредыдущая В Адыгее программы господдержки помогают начинающим фермерам развивать свое дело


Адыгеим и ЛIышъхь: «Урысые Федерацием и Президент къыгъэнэфэгъэ пшъэрылъхэр чIыпIэхэм ащыгъэцэкIэгъэным мэхьанэшхо иI» — Адыгэ макъ\nАдыгеим и ЛIышъхь: «Урысые Федерацием и Президент къыгъэнэфэгъэ пшъэрылъхэр чIыпIэхэм ащыгъэцэкIэгъэным мэхьанэшхо иI»\nРедактор 10.06.2019 КЪЭБАРЫКlЭХЭР, ПОЛИТИКЭР, ЭКОНОМИКЭР\nУрысые Федерацием и Президентэу Владимир Путиныр Петербург щыкIогъэ дунэе экономическэ форумым ипленарнэ зэхэсыгъо тыгъуасэ къыщыгущыIагъ. Адыгеим и ЛIышъхьэу КъумпIыл Мурат форумым исессие хэлэжьагъ.\nВладимир Путиным зэхэсыгъор къызэIуихызэ, къэралыгъохэм, правительствэхэм япащэхэм, Петербург щыкIорэ дунэе экономическэ форумым хэлажьэхэрэм шIуфэс къарихыгъ, Урысыем дэгъоу къызэрэфыщытхэм, зэдэлэжьэныгъэ къыдыряIэным зэрэфэхьазырхэм апае зэрафэразэр ариIуагъ.\nДунэе политикэмкIэ, хэгъэгум социальнэ-экономикэ хэхъоныгъэ ышIынымкIэ Урысыем непэ ыпашъхьэ пшъэрылъышхоу итхэм Урысые Федерацием и Президент къащыуцугъ. Владимир Путиныр игъэкIотыгъэу программэхэмрэ стратегиехэмрэ къатегущыIагъ. Анахьэу ахэр зытегъэпсыхьагъэхэр промышленнэ, технологическэ хэхъоныгъэ шIыгъэныр, щынэгъончъагъэ щыIэныр, цIыфхэм ящыIэкIэ-псэукIэ зыкъегъэIэтыгъэныр, бизнесым зегъэушъомбгъугъэныр ары. Ахэм къапкъырыкIхэзэ лъэпкъ проектхэр зэрэзэхагъэуцуагъэр къэралыгъом ипащэ къыхигъэщыгъ.\nПолитикэмкIэ Урысыем къыпэуцужьыхэу кIуачIэкIэ ежьхэм яеплъыкIэхэр языгъаштэ зышIоигъохэм гупшысакIэу яIэм Урысые Федерацием и Президент къытегущыIагъ. Мы лъэныкъомкIэ тихэгъэгу екIолIакIэу иIагъэр зэрэзэмыхъокIыгъэр Президентым хигъэунэфыкIыгъ. Ащ фэдэ еплъыкIэр зыфэкIожьырэр политикэ шъхьэихыгъэ зехьэгъэныр, лъэпкъ, политикэ зэфыщытыкIэхэр нахьышIу шIыгъэнхэр, хэхъоныгъэ ашIынымкIэ шъолъырхэм зэфэдэ амалхэр ягъэгъотыгъэнхэр ары. ОпытышIоу, проект дэгъоу щыIэхэм афэгъэхьыгъэ къэбархэр аугъоинэу Владимир Путиным игъо афилъэгъугъ ыкIи ащкIэ къадырагъэштэнэу нэмыкI хэгъэгухэми, дунэе организациехэми къяджагъ.\n«Экономикэм ылъэныкъокIэ гъэхъэгъэ шIукIаехэр тиIэх. 2011 – 2017-рэ илъэсхэм гурытымкIэ илъэс къэс проценти 2,8-кIэ экономикэм хэхъоныгъэ ышIыгъ. Мы аужырэ илъэсхэм проценти 3-м ехъукIэ ащ зыкъиIэтыгъ. Сэ сызэреплъырэмкIэ, къэралыгъохэм япащэхэри, тэри теуцолIэжьын фае экономикэм хэхъоныгъэ зэришIырэм емылъытыгъэу, гухэкI нахь мышIэми, экономическэ зэфыщытыкIэхэмкIэ кризисым тызэрэхэтым. Мы аужырэ илъэсипшIым къыкIоцI Iофыгъохэр бэу мыщ щызэтырихьагъэх. ЫпэкIэ къызэрэтшIошIыщтыгъэм нахьи Iофыгъохэр бэкIэ нахь иных», — хигъэунэфыкIыгъ Урысые Федерацием и Президент.\n«Амалэу сиIэр къызфэзгъэфедэзэ, шъолъырхэм япащэхэм, Президентым и Полномочнэ лIыкIохэу федеральнэ шъолъырхэм ащыIэхэм сялъэIу лъэпкъ проектхэмрэ нэмыкI проектхэмрэ унэе капиталхэр ахэлъхьэгъэнхэмкIэ Iофэу ашIэрэр агъэлъэшынэу. ИнвестициехэмкIэ Урысые фондым иамалхэмрэ уахътэм диштэрэ нэмыкI амалхэмрэ мыщкIэ къызфагъэфедэн фае», — къыIуагъ Владимир Путиным.\nПетербург щыIэгъэ дунэе экономическэ форумым ипленарнэ зэхэсыгъо икIэуххэм къатегущыIэзэ, Адыгеим и ЛIышъхьэ хэгъэгум и Президентэу Владимир Путиныр зылъыIэсыгъэ Iофыгъохэм мэхьанэшхо зэряIэр, пшъэрылъэу ащ къыгъэуцугъэхэм ягъэцэкIэн шъолъырхэм акIуачIэ зэрэзэдырахьылIэн фаер къыхигъэщыгъ.\n«Урысые Федерацием и Президентэу Владимир Путиныр пленарнэ сессием къыщыгущыIэ зэхъум анахьэу къызыщыуцугъэр цIыфхэм ящыIэкIэ-псэукIэ зыкъегъэIэтыгъэныр ары. А лъэныкъор ары тэри анахьэу тынаIэ зытедгъэтын фаер. Лъэныкъо пстэури къыдэтлъытэзэ, тиIофшIэн зэхэтщэн фае. Кадрэ, интеллектуальнэ амалхэм зыкъягъэIэтыгъэным, IофшIэпIэ чIыпIакIэхэр зэхэщэгъэнхэм, республикэм нахьыбэу инвестициехэр къыхалъхьанхэм, бизнесыр шъхьэихыгъэу зэхэщэгъэным, социальнэ пшъэрылъхэм ягъэцэкIэн, хабзэм икъутэмэ пстэуми аштэрэ унашъохэр шIуагъэ къытэу агъэцэкIэнхэм нахь икъоу тадэлэжьэн фае. Къэралыгъом ипащэ къыгъэнэфэгъэ пшъэрылъхэм язэшIохынкIэ республикэми, нэмыкI шъолъырхэми опытэу яIэр къызфэдгъэфедэщт», — къыIуагъ КъумпIыл Мурат.\nПредыдущая «Пшъэрылъ шъхьаIэу тиIэр – лъэпкъ проектхэм ягъэцэкIэн»\nСледущая 8 Haziran Sosyal Hizmetler Emekçileri Günü


Илъэс къэс зэхащэ | Адыгэ Макъ\nИлъэс къэс зэхащэ\nХэгъэгу зэошхом илъэхъан тидзэкIолIхэм фашист техакIохэр Адыгеим зырафыжьыгъэхэр илъэс 76-рэ зэрэхъурэм фэгъэхьыгъэ зэнэкъокъур псы спортымкIэ Мыекъуапэ щыкIуагъ.\nРеспубликэм физкультурэмкIэ испорт Унэшхоу псауныгъэр зыщагъэпытэрэм псым щесынхэмкIэ ныбжьыкIэхэм яIэпэIэсэныгъэ къыщагъэлъэгъуагъ.\n2005-рэ илъэсым ыкIи ащ ыуж къэхъугъэ пшъашъэхэм язэнэкъокъу Валерия Жарковам апэрэ чIыпIэр къыщыдихыгъ. Зыныбжь икъугъэхэм якуп хэтхэм ябгъапшэмэ, я III-рэ спорт разрядым ишапхъэхэр В. Жарковам ригъэкъугъэх. Метрэ 25-м тыригъэкIодэгъэ уахътэр нэгъэупIэпIэгъу 32.43-рэ.\nХъулъфыгъэхэм язэIукIэгъухэм Александр Коростовыр ащытекIуагъ.\n2006-рэ илъэсым ыкIи ащ ыуж къэхъугъэмэ язэнэкъокъу Милана Максимчук апэрэ чIыпIэр къыщыдихыгъ. Уахътэр 32.48-рэ. Хъулъфыгъэхэм якуп Кирилл Нехаевыр ащытекIуагъ.\nАдыгэ Респуб-ликэм изэнэкъокъу нэбгыри 112-рэ хэлэжьагъ. Тренерхэу Дарья Марьевскаямрэ Анатолий Шевченкэмрэ агъэсэрэ ныбжьыкIэхэм яIэпэIэсэныгъэ зэрэхагъахъорэм дакIоу япсауныгъэ агъэпытэ.\n— Псы спортыр тшIогъэшIэгъон, титренерхэм, кIэлэегъаджэхэм псауныгъэм игъэпытэнкIэ тызыфагъасэрэр бэ, — къытаIуагъ Валерия Жарковам, Милана Максимчук, Александр Коростовым. — Тигуапэу тапэкIи зэнэкъокъухэм тахэлэжьэщт.\nСвятослав Полиныр ятфэнэрэ классым дэгъоу щеджэ. Хьисапыр нахь шIогъэшIэгъон, урысыбзэр, инджылызыбзэр, адыгабзэр зэрегъашIэх. Республикэм испорт зэIукIэгъухэм хагъэунэфыкIырэ чIыпIэхэр къащыдехы. Псым щесынэу зигъасэзэ, спортым ныбджэгъукIэхэр щигъотыгъэх. Святослав ятэу Виктор зэрилъытэрэмкIэ, зэнэкъокъухэр дэгъоу зэрэзэхащэхэрэм ишIуагъэкIэ спортым пыщагъэхэм япчъагъэ хэхъо.\nПсауныгъэр зыщагъэпытэрэ Унэшхом псы спортымкIэ ипащэу Нэсыф Аскэрбыйрэ ащ игуадзэу Гъогъо Руслъанрэ хагъэунэфыкIырэ чIыпIэхэр къыдэзыхыгъэхэм щытхъу тхылъхэр, медальхэр, кубокхэр афагъэшъошагъэх.\n— Пыир зэхакъути, Адыгеир Хэгъэгу зэошхом илъэхъан шъхьафит зашIыжьыгъэ мафэм фэгъэхьыгъэ зэнэкъокъур ятIонэрэу зэхэтщагъ, — къытиIуагъ Нэсыф Аскэрбый. — ШIэжь яIэу ныбжьыкIэхэр пIугъэнхэр типшъэрылъ шъхьаIэхэм ащыщ.\nСурэтым итхэр: хагъэунэфыкIырэ чIыпIэхэр къыдэзыхыгъэхэр, пащэхэр.


Сабыибэ зиIэ унагъохэм чIыгу Iахьхэр Мыекъуапэ щафагощых\nБэрэскэжъый, Мэзаем и 14 2018 17:37\nМыекъуапэ, мэзаим и I4\nАдыгэ Республикэ. Сабыи 3 ыкIи нахьыбэ зиIэ унагъохэм чIыгу Iахьхэр аратынхэу Мыекъуапэ щырагъэжьагъ. Урысые Федерацием ихэбзэгъэуцугъэкIэ фэдэ унагъохэм чIыгу къатефэ. ЫкIи мы илъэсымкIэ чэзыум хэтхэм къатефэрэ чIыгу Iахьхэр афагощых.\nАщ пае сабыибэ зиIэ бынхэр Мыекъопэ къэлэ гъэIорышIапIэм иунэ къырагъэблагъэх ыкIи чIыгу Iахьхэм ахагъадэх.\nМыекъопэ аэропортым ичIыгухэр джы къалэм къыратыжьыгъэх, ащ унэгъо 522 апае хапIэхэр щызэтыраутыгъэх. Мыекъуапэ пэгъунэгъу псэупIэу Родниковскэм ылъэныкъокIи чIыгу хэпIэ 84 щагъэпсыгъ. Унагъохэм ахэр ары джырэкIэ афагощыхэрэр.\nСабыи 3 ыкIи нахьыбэ зиIэу чIыгу Iахьэхэр атефэхэу чэзыум унэгъо 1044 хэт. 606 апае хапIэхэр хьазыр. Джыри Мыекъуапэ икъокIыпIэ лъэныкъокIэ унэгъо Iужъухэм апае чIыгур Iахь-Iахьэу щызэтыраутыщт ыкIи агощыщт.\nМыекъопэ къэлэ администрацием къызэрэщаIуагъэмкIэ, мы илъэсым чэзыум зэкIэ хэт унагъохэм хапIэхэр аратыщтых. ЧIыгухэр нэкIых, ау ахэмэ гъогухэр, псыр, газыр аращэлIэнэуи мыгъэ зэрэрагъэжьэщтыр къэлэ пащэм къыIуагъ.\nЕджагъэх 226 фэдизэрэ\nНэмыкI материалэу мы категорием ехьылIагъэу: « КъумпIыл Мурат сурэтышIэу Къат Теуцожь иIофшIэпIэ унэ щыIагъ Урым-рим бэнэнымкIэ Адыгэ Республикэм щыщ кIэлакIэхэр Урысые Федерацием ихэшыпыкIыгъэ куп хэфагъэх »


1 Арышъ, шъугу джыри хэсымыгъэкІынэу шъуадэжь сыкъэмыкІожьынэу тесыубытагъ.\n2 Сыда пІомэ, сэ шъугу хэзгъэкІымэ, шъо зыгу хэзгъэкІыхэрэм анэмыкІэу сызгъэгушІонэу хэта къэнэжьырэр?\n3 Шъо, сызгъэгушІон фаехэм, сыкъызыкІокІэ, сыгу хэшъумыгъэкІынэу ары джы къызэрэстхыгъэм фэдэу къызкIышъуфэстхыгъэр. Іофэу сэ сызгъэгушІорэм шъо зэкІэми шъузэригъэгушІорэм сицыхьэ телъ.\n4 Сыда пІомэ, гузэжъогъушхорэ гумэкІыгъошхорэ сиІэу, сыгъэуи къышъуфэстхыгъ. Шъугу хэзгъэкІынэу арэп къызкIэстхыгъэр, шIулъэгъушхоу къышъуфысиІэр шъозгъэшІэнэу ары нахь.\nПаул ыгу хэзгъэкІыгъэм зэрэфигъэгъугъэр\n5 Зыгорэм нэмыкІ горэм ыгу хигъэкІыгъэмэ, зыгу хигъэкІыгъэр сэрэп, есымыгъэлыенэу шъо зэкІэми гухэкІ Іахь къышъуфэхъугъ.\n6 Шъуащыщэу нахьыбэмэ ащ фэдэ цІыфым а къинэу тешъулъхьагъэр икъущт.\n7 Арышъ, гухэкІышхом а цІыфыр ымыгъэкІодыным пае, ащ фэжъугъэгъун, жъугъэгушхон фае.\n8 Ащ пае шъуишІулъэгъу шъыпкъэ ежъугъэлъэгъунэу сышъолъэІу.\n9 СыкъызкIэтхагъэр шъуишъыпкъагъэ зынэсырэр згъэунэфынэуи, сыд щыщымкІэ шъукъысфэІорышІэмэ зэзгъэшІэнэуи ары.\n10 Шъо зыфэжъугъэгъурэ цІыфым сэри фэсэгъэгъу. Іофэу згъэгъугъэр, згъэгъун Іоф щыІагъэмэ, сишІуагъэ шъозгъэкІыным пае Христос ыпашъхьэ щызгъэгъугъ,\n11 шэйтаным тыкъымыгъэпцІэным пае. Сыда пІомэ, ащ игухэлъхэр тэ тымышІэу щытэп.\nТроадэ къалэм Паул зыщыІукІэгъэ гумэкІыр\n12 Христос ехьылІэгъэ къэбарышІур згъэІунэу Троадэ къалэм* сызэкІом, Зиусхьаным зы пчъэ къысфызэІуихыгъэ пэтми,\n13 гупсэф сиІагъэп, сыда пІомэ, сшы Тит* ащ щызгъотыгъэп. Аущтэу, сшыхэм аІапэ сыубытыжьи, Македоние хэкум сыкІонэу гъогум сытехьажьыгъ.\n14 Тхьэм щытхъушхор ий. Христос тыгухэм арылъэу Тхьэм текІоныгъэр къытегъэхь зэпыт, тэ Іофэу тшІэрэмкІи Христос ехьылІэгъэ къэбарэу мэ ІэшІум фэдэр тыдэкІи цІыфхэм ахегъахьэ.\n15 Сыда пІомэ, цІыфхэу мыкІодхэу Тхьэм къыгъэнэжьхэрэми, цІыфхэу кІодыпІэм игъогу тетхэми тахэтэу, тэ тызфэдэр уцэу мэ ІэшІу къызпихэу, Тхьэм ыпашъхьэ Христос рихьылІэрэр ары.\n16 Зы цІыфхэм алъэныкъокІэ лІэныгъэ къызхэкІырэ мэ Іаем тыфэд, адрэ цІыфхэм алъэныкъокІи щыІэныгъэ къызхэкІырэ мэ ІэшІум тыфэд. Ащ фэдэу Іоф зыгъэцэкІэн хэта зылъэкІыщтыр?\n17 Сыда пІомэ, Тхьэм игущыІэхэр зэІызгъахьэхэрэ цІыфыбэмэ тафэдэп. Аущтэу мыхъоу, Христос тыгухэм арылъэу, шъыпкъагъэ тиІэу Тхьэм тырилІыкІошъ, ежь ыпашъхьэ игущыІэхэр щытэгъэІух.


Тишъолъыр инэпэеплъхэм ащыщ | Адыгэ Макъ\nТишъолъыр инэпэеплъхэм ащыщ\nАвтор: Редакция\t/ 12.08.2019\t/ КЪЭБАРЫКlЭХЭР\t/\nТыгъуасэ АР-м и ЛIышъхьэу КъумпIыл Мурат Урысые шIэныгъэ-ушэтыпIэ институтэу къэгъагъэхэм ыкIи субтропическэ культурэхэм якъэгъэкIын пылъым и Адыгэ шъолъыр къутамэу адыгэ щаим икъэгъэкIыни дэлажьэрэм щыIагъ. Ар Мыекъопэ районым ит поселкэу Цветочнэр ары зыдэтыр.\nРеспубликэм ипащэ игъусагъэх АР-м мэкъу-мэщымкIэ иминистрэу Владимир Свеженецрэ Мыекъопэ район администрацием ипащэу Олег Топоровымрэ. ЫпэрапшIэу ахэр институтым и Къутамэ иадминистрацие зычIэт унэм къыщыуцугъэх. Ащ щай тхьапэу къаугъоихэрэр джы непэ къэмланым дэлъэу къэтщэфырэм зыщынагъэсырэ цех иI. Ащ фэдэ Iофым фытегъэпсыхьэгъэ оборудованиер агъэфедэзэ щай тхьапэхэм псыр къакIафы, агъэгъух, агъэчэрэгъух, нэужым ахэр зэхадзыжьых.\nЩаим ыкIи субтропическэ культурэхэм ямузееу агъэпсыгъэми рагъэблэгъагъэх. Институтым и Адыгэ шъолъыр къутамэ ипащэ шIэныгъэмкIэ игуадзэу Борис Корзун щай лъэпкъхэм анэмыкIэу дэжъыеу, хъурмэу, инжирэу къагъэкIыхэрэм, аушэтыхэрэм къатегущыIагъ. Щаир зыдалъхьэрэ къэмлэнэ зэфэшъхьафэу илъэсыбэхэм зэблахъугъэхэр, непэ кIэу къаугупшысыгъэхэр, цIыф лъэпкъ зэфэшъхьафхэм щаир зэрэбгъэжъощт, зэрэзепхьащт ыкIи узэрешъощт хьакъу-шыкъоу агъэфедэхэрэр, нэмыкIыбэхэр музеим чIэлъых. Ахэми нэIуасэ афишIыгъэх.\nНэужым адыгэ щаир къызщагъэкIырэ чIыпIэм кIуагъэх. Ар лъагэу къушъхьэхэм ахэт, поселкэм километрэ заулэкIэ пэчыжь. А чIыпIэр ары ныIэп адыгэ щаир къызщыкIырэр, сыда пIомэ ащ ищыкIэгъэ пстэури чIыгум хэлъ. Институтым и Адыгэ шъолъыр къутамэ ипащэу ПкIыхьэкIэ Эдуард къызэриIуагъэмкIэ, плантациер гектар мини 6 мэхъу. Щаир IэкIэ къаугъои, жъоныгъокIэ мазэм рагъажьэшъ, чъэпыогъум нэс пэлъых. Мыгъэ тонн мини 7 фэдиз къаугъоинэу мэгугъэх.\nЩай тхьапэхэр къыпызычырэ бзылъфыгъэхэм АР-м и ЛIышъхьэ гущыIэгъу афэхъугъ, зигъо хъугъэр зэрагъэунэфырэр, къызэраугъоирэр, зэраIыгъырэр, нэмыкIэу шапхъэу пылъхэр къаригъэIотагъэх. Нэужым щай лъэпкъ зэфэшъхьафэу къагъэкIыхэрэр ыуплъэкIугъэх.\nАдыгеим ыцIэ шIукIэ зыгъэIугъэхэм ащыщ адыгэ щаири. ГущыIэм пае, «Дышъэ бжыхь» зыфиIорэ урысые зэнэкъокъу-къэгъэлъэгъоным, щаимрэ кофемрэ ядунэе фестивалэу Санкт-Петербург щыкIуагъэм ащ дышъэ медаль къащыфагъэшъошагъ. Илъэсэу тызхэтым УФ-м икъулыкъоу шIэныгъэм къыкIэкIогъэ мылъкум игъэнэфэн фэгъэзагъэм тиреспубликэ къыщагъэкIыгъэ щай шIуцIэмрэ уцышъомрэ анэмыкI зыпарэми «адыгэ щайкIэ» еджэнхэ фимытхэу унашъо ышIыгъ.\nДжыри зы бренд республикэм епхыгъэу щыIэ зэрэхъугъэм мэхьанэшхо зэриIэр КъумпIыл Мурат къыхигъэщыгъ, «Адыгэ щай» ыкIи «Адыгэ къуай» зыфиIорэ цIэхэр зиIэхэу тиреспубликэ къыщыдагъэкIыхэрэм лъэныкъоу ахэр зыфэгъэзагъэхэм яхэхъоныгъэ зэрэфэIорышIэхэрэм нэмыкIэу Адыгеим ищытхъуи зэраIэтырэр къыIуагъ.\n— Адыгеим илъэсыбэ хъугъэу щылажьэрэ мыщ фэдэ шIэныгъэ учреждениер наукэм, къыдэгъэкIыным, гъэсэныгъэм алъэныкъокIэ хэхъоныгъэхэр ышIыхэзэ ыпэкIэ зэрэлъыкIуатэрэм мэхьанэшхо иI. Урысые шIэныгъэ-ушэтыпIэ институтэу къэгъагъэхэм ыкIи субтропическэ культурэхэм якъэгъэкIын пылъым и Адыгэ шъолъыр къутамэ мэкъу-мэщымкIэ, шIэныгъэмрэ гъэсэныгъэмрэкIэ министерствэхэм, зекIонымрэ зыгъэпсэфыпIэхэмрэкIэ Комитетым, гъэсэныгъэмкIэ организациехэм, сатыум хэтхэм зэрадэлажьэрэр гъэлъэшыгъэн фае. ШIэныгъэ IофшIэнэу зэшIуихырэм зегъэушъомбгъугъэным, тишъолъыр зекIохэм ашIогъэшIэгъоныным, «Адыгэ щай» зыфиIорэ брендыр нахь зэлъягъэшIэгъэным апае екIолIэкIэ зэфэшъхьафхэр гъэфедэгъэнхэ фае. АщкIэ амалышIу хъущт бэдзэогъум УФ-м и Президентэу Владимир Путиныр зыкIэтхэжьыгъэ хэбзэгъэуцугъэу шъолъыр брендхэм япхырыщын тегъэпсыхьагъэр», — къыIуагъ КъумпIыл Мурат.\nАдыгеим и ЛIышъхьэ зигугъу къышIыгъэ хэбзэгъэуцугъэм УФ-м и Гражданскэ кодекс интеллектуальнэ фитыныгъэхэм яобъектыкIэу зыми емыпхыгъэр хегъахьэ — «къызщыдагъэкIырэ чIыпIэм ыцI» («географическое указание»).


Бжыхьасэхэм яшIушIэх | Адыгэ Макъ\nАвтор: Редакция\t/ 16.03.2017\t/ ЭКОНОМИКЭР\t/\nГъатхэр къэсыгъ, ом изытет зыпкъ еуцо, тыгъэнэбзыйхэм чIыгур къагъэфабэ. Республикэм ичIыгулэжьхэр губгъо IофшIэнхэм афежьагъэх. ГъэрекIо апхъыгъэ бжыхьасэхэм яшIушIэх, гъэтхасэхэм япхъын зыфагъэхьазыры.\nАР-м мэкъу-мэщымкIэ и Министерствэ къызэритырэмкIэ, 2017-рэ илъэсым Iуахыжьынэу зэкIэмкIи бжыхьэсэ гектар мин 93,7-рэ апхъыгъ. Ащ щыщэу коцым гектар мин 75,4-рэ, хьэм гектар мин 11,8-рэ, бжыхьэсэ тритикалым гектар мин 0,84-рэ, рапсым гектар мини 5,6-рэ арагъэубытыгъ.\nБжыхьасэхэм язытет мэкъумэщым фэгъэзэгъэ специалистхэм ренэу ауплъэкIу. Ахэм къызэраIорэмкIэ, кIымафэр дэгъоу рахыгъ, непэрэ мафэм ехъулIэу уагъэрэзэнэу щыт. Цыгъохэм лэжьыгъэу къэкIыгъэр амыгъэкIодыным пае гектар мин 19,1-мэ щэнаутхэр ахалъхьагъэх.\nРеспубликэм ичIыгулэжьхэм янахьыбэм чIыгъэшIухэр бжыхьасэхэм аIэкIагъэхьагъэх. Гъэтхапэм и 13-м ехъулIэу апэрэр аухыгъ, ятIонэрэм ыуж ихьанхэу щыт.\nАР-м мэкъу-мэщымкIэ и Министерствэ, муниципалитетхэм япащэхэм 2017-рэ илъэсым алэжьыщтыр нахь макIэ мыхъуным, чылэпхъэ лъэпкъышIухэр апхъынхэм гъунэ лъафы. ЗэкIэмкIи гъэтхэсэ гектар мини 123,2-рэ апхъын гухэлъ яI. Ащ щыщэу гъэтхэсэ лэжьыгъэхэм гектар мин 49,6-рэ, техническэ культурэхэм гектар мин 68,7-рэ, картоф ыкIи нэшэ-хъырбыдзхэм гектар мин 1,05-рэ, былымIусхэм гектар мини 3,3-рэ, Iэзэгъу уцхэр зыхашIыкIыхэрэм гектар мин 0,55-рэ арагъэубытыщт. ДжырэкIэ гъэтхэсэ гектар 1200-рэ апхъыгъ.\nМинеральнэ чIыгъэшIоу ящыкIэгъэщтыр джырэкIэ республикэм ихъызмэтшIапIэхэм къызIэкIагъахьэ. ПстэумкIи ар тонн мин 39,7-рэ мэхъу. Ащ щыщэу процент 78-р зэрагъэгъотыгъах, бжыхьасэхэм ряшIушIэнхэу аммиачнэ чIыгъэшIоу яIэр проценти 102-рэ.\nРеспубликэм ичIыгулэжьхэр техникэмкIэ зэтегъэпсыхьагъэх. Илъэс къэс аужырэ шапхъэхэм адиштэхэрэ тракторхэу, комбайнэхэу къащэфыхэрэм япчъагъэ хэхъо. 2016-рэ илъэсым трактор 40, комбайни 10, былымIусхэр зэрыIуахыжьырэ комбайни 10, зэрыпхъэщтхэ, зэрыжъощтхэ ыкIи нэмыкI губгъо IофшIэнхэр зэрызэшIуахыщт Iэмэ-псымэ 45-рэ зэрагъэгъотыгъ.


Республика Адыгея - Проектыр зэрагъэцакIэрэм тегущыIагъэх\nПроектыр зэрагъэцакIэрэм тегущыIагъэх\nАдыгэ Республикэм и ЛIышъхьэу КъумпIыл Мурат тыгъэм иамалкIэ Iоф зышIэщт электростанциер зыщашIырэ площадкэм тыгъуасэ щыIагъ. Инвестиционнэ проектыр зыгъэцакIэрэр компание купэу «Хевел» зыфиIорэр ары.\n2018-рэ илъэсым къалэу Шъачэ щыкIогъэ Урысые инвестиционнэ форумым мыщ фытегъэпсыхьэгъэ зэзэгъыныгъэм зэдыкIэтхагъэх Адыгеим иминистрэхэм я Кабинетрэ ыпшъэкIэ зигугъу къэтшIыгъэ компаниемрэ. Тыгъэм иамалкIэ Iоф зышIэщт электростанциитIум яшIын проектым къыдыхэлъытагъ. Ахэм акIуачIэ МВт 8,9-рэ мэхъу, инвестициеу халъхьащтыр сомэ миллион 950-м ехъу.\nАпэрэ псэуалъэу — тыгъэм иамалкIэ Iоф зышIэрэ электростанциер шъолъырым щашIыгъ, ащ ыкIуачIэ МВт 4 мэхъу. Непэрэ мафэм ехъулIэу объектым иIофшIэн ригъэжьэным дэлажьэх.\nАдыгеим и ЛIышъхьэ псэуалъэм иIофшIэн ригъэжьэным иедзыгъохэм фэгъэхьыгъэ зэдэгущыIэгъу адыриIагъ АР-м экономикэ хэхъоныгъэмкIэ ыкIи сатыумкIэ иминистрэу Геннадий Митрофановымрэ тыгъэм иамалкIэ Iоф зышIэрэ электростанциехэм яшIын фытегъэпсыхьэгъэ проектым ипащэу Кубэщыч Анзоррэ.\nИнвесторым къызэритырэмкIэ, мы илъэсым мэкъуогъу мазэм щегъэжьагъэу электростанцием исеть энергиер IэкIахьэ хъущт. Илъэсым телъытагъэу электроэнергие кВт сыхьат миллиони 5,1-рэ къытыщт.\nМы инвестиционнэ проектым къыдыхэлъытагъэу Адыгеим джыри зы электростанцие щагъэпсы — Шэуджэн СЭС-р, ащ ыкIуачIэ МВт 4,9-рэ мэхъу. 2020-рэ илъэсым ияплIэнэрэ квартал псэуалъэр атынэу агъэнафэ.\n— ИкIэрыкIэу къызфагъэзэжьырэ энергетикэм игъэфедэнкIэ Адыгеим амалышIухэр IэкIэлъых. Жьыбгъэм ыкIуачIэкIэ Iоф зышIэрэ паркыр тикъэралыгъокIэ апэу тишъолъыр щагъэпсыгъ. Тыгъэ генерацием амалэу къытыхэрэр къызфэгъэфедэгъэнхэр ыкIи энергетикэ къабзэм тапэкIэ хэхъоныгъэ егъэшIыгъэныр мэхьанэшхо зиIэ Iофыгъоу щыт.\nМыщ фэдэ екIолIакIэм ишIуагъэкIэ республикэм IэкIэлъ энергэкIуачIэр нахьыбэ мэхъу, шъолъырым хэхъоныгъэхэр ешIых, — къыIуагъ КъумпIыл Мурат.\nИнвестиционнэ проектым игъэцэкIэн къыдыхэлъытагъэу IофшIэпIэ чIыпIакIэхэр зэрэщыIэщтхэм, шъолъыр бюдже-\nтым ихьэрэ хэбзэIахьхэм зэрахэхъощтым социальнэ мэхьанэшхо иIэу республикэм ипащэ къыхигъэщыгъ.\nАдыгеим и ЛIышъхьэ ипресс-къулыкъу


ЕджапIэхэр ауплъэкIух | Адыгэ Макъ\nИлъэсыкIэ еджэгъум Мыекъуапэ дэт еджапIэхэр фытегъэпсыхьагъэхэмэ еуплъэкIух межведомственнэ комиссием.\nМыекъуапэкIэ мэшIогъэкIосэ къулыкъум иинспекторэу Р. Кушъум къызэриIуагъэмкIэ, къалэм дэт еджэпIэ 29-м щыщэу 11-р ауплъэкIугъах. ШышъхьэIум и 10-м нэс адрэ къэнагъэхэри ауплъэкIущтых.\n— МэшIогъэкIосэным ылъэныкъокIэ къалэм дэт еджапIэхэм гумэкIыгъо яIэп. Сыда пIомэ планым хэтэу мы илъэсым жъоныгъокIэ-мэкъуогъу мазэхэм ахэр ауплъэкIугъэх. Аужырэ илъэситфым еджапIэхэм мэшIогъэкIосэ пкъыгъохэу ачIэтхэр зэрифэшъуашэу агъэкIэжьыгъэх, ащ нэмыкIэу мэшIогъэкIосэным епхыгъэ Iофтхьабзэхэр ащызэрахьагъэх. Ащ къыхэкIыкIэ мэшIогъэкIосэным ылъэныкъокIэ еджапIэхэм гумэкIыгъо ащыIэщтэп, — къеты Урысыем и МЧС и ГъэIорышIэпIэ шъхьаIэу Адыгеим щыIэм ипресс-къулыкъу.\nIоныгъом иапэрэ мэфипшIым мэшIогъэкIосэным епхыгъэ егъэджэнхэр кIэлэегъаджэхэмрэ кIэлэеджакIохэмрэ афызэхащэщтых ыкIи зыгорэкIэ тхьамыкIагъо къэхъумэ узэрэзекIон фаем фагъэхьазырыщтых.


Iофтхьабзэхэр щынэгъончъэу зэхащагъэх | Адыгэ Макъ\nIофтхьабзэхэр щынэгъончъэу зэхащагъэх\nИлъэсыкIэр къызихьагъэм къыщыублагъэу цIыфхэр бэу зыхэлэжьэгъэхэ Iофтхьэбзи 110-м ехъу Адыгэ Республикэм имунципалитетхэм ащыкIуагъ.\nМэфэкI елкэхэр, спектаклэхэр мы мафэхэм ащыIагъэх, шъолъырым щыпсэухэрэм ыкIи хьакIэхэм апае творческэ купхэм, орэдыIохэм концерт зэфэшъхьафхэр къатыгъэх. Нахьыжъхэр ыкIи кIэлэцIыкIухэр илъэсыкIэ ермэлыкъхэм, фестивалхэм, нэмыкI Iофтхьэбзэ гъэшIэгъонхэм ахэлэжьагъэх.\nАдыгэ Республикэм хэгъэгу кIоцI IофхэмкIэ и Министерствэ идежурнэ часть къызэритырэмкIэ, мы Iофтхьабзэхэм нэбгырэ мин 25-рэ фэдиз зэращэлIагъэх. Общественнэ рэхьатныгъэмрэ щынэгъончъэнымрэ якъэухъумэн фэгъэзэгъагъэх Адыгеим иполицейскэхэр. Ахэм IэпыIэгъу къафэхъугъэх Лъэпкъ гвардием, общественнэ организациехэм ялIыкIохэр, нэмыкIхэри. Мыщ фэдэ зэгурыIоныгъэм ишIуагъэкIэ, мэфэкI мафэхэм ялъэхъан общественнэ рэхьатныгъэр аукъуагъэу агъэунэфыгъэп.\nИлъэсым иапэрэ мэфиим республикэм бзэджэшIэгъэ 27-рэ щызэрахьагъэу хэбзэухъумакIохэм агъэунэфыгъ, ахэм ащыщэу 3-р наркотикхэм япхыгъэх. БзэджэшIагъэ зезыхьагъэхэу зылъыхъущтыгъэхэ нэбгыри 5 къаубытыгъ, зыдэхъугъэр амышIэу кIодыгъэхэ нэбгыри 7-р зыдэщыIэхэр агъэунэфыгъэх.\nГъогурыкIоным ишапхъэхэр гъогогъу 2192-рэ аукъуагъэхэу гъогурыкIоныр щынэгъочъэнымкIэ Къэралыгъо автоинспекцием и ГъэIорышIапIэу Адыгеим щыIэм икъулыкъушIэхэм къыхагъэщыгъ. Ешъуагъэу рулым кIэрысыгъэ нэбгырэ 40-мэ административнэ пшъэдэкIыжь арагъэхьыгъ, лъэсрыкIуи 198-мэ алъэныкъокIэ административнэ протоколхэр зэхагъэуцуагъэх.


Республика Адыгея - ШэпхъэшIухэм адиштэу зэтырагъэпсыхьагъ\nШъхьаIэр/Пресс-гупч/Къэбархэр/ШэпхъэшIухэм адиштэу зэтырагъэпсыхьагъ\nШIэныгъэхэм яхэгъэхъон пылъ Адыгэ республикэ институтым кIэлэегъаджэхэм ясэнэхьат зэпымыоу хагъэхъонымкIэ и Гупчэ тыгъуасэ мэфэкI шIыкIэм тетэу къызэIуахыгъ.\nЗэхахьэм къеблэгъагъэх Адыгэ Республикэм и Къэралыгъо Совет – Хасэм и Тхьаматэу Владимир Нарожнэр, вице-премьерэу Наталья Широковар, АР-м гъэсэныгъэмрэ шIэныгъэмрэкIэ иминистрэу КIэрэщэ Анзаур, нэмыкIхэри.\nШъугу къэдгъэкIыжьын, мы псэуалъэм изэтегъэпсыхьан зэкIэмкIи сомэ миллион 42,9-м ехъу пэIуагъэхьагъ. Ащ щыщэу сомэ миллион 26,3-м ехъур — федеральнэ гупчэм, сомэ миллион 16,6-р — республикэ бюджетым къатIупщыгъэх.\nГупчэм ипащэу КIэсэбэжъ Людмилэ амалхэу аIэкIэлъ хъугъэхэм къатегущыIагъ, кIэлэегъаджэхэр рагъэджэнхэм ыкIи ахэм ясэнэхьат хагъэхъоным фытегъэпсыхьагъэхэ аужырэ шапхъэхэм адиштэрэ оборудованиякIэу аудиториехэм ачIагъэуцуагъэр къэзэрэугъоигъэхэм нэрылъэгъу афэхъугъ.\nЕджэпIэ аудиториехэр лъэныкъо зэфэшъхьафхэмкIэ зэтеутыгъэх. ГущыIэм пае, зым предметнэ лабораториехэр чIэтых, ащ кIэлэегъаджэхэм ясэнэхьат хагъэхъоным къыдыхэлъытэгъэ хэушъхьэфыкIыгъэ курсхэр щызэхащэх. Адрэм «Интеллектуальная игра» зыфиIорэ Iофтхьабзэр щыребгъэкIокIын плъэкIыщт. Ящэнэрэм робототехникэр, интерактивнэ экскурсиехэм язэхэщэн фытегъэпсыхьагъэхэ пкъыгъохэр чIэтых. ЩыIэныгъэм непэ къызыдихьыгъэхэ зэхъокIыныгъэхэм адиштэрэ шIыкIакIэхэр, екIолIакIэхэр джы республикэм икIэлэегъаджэхэм къызфагъэфедэн амал яIэ хъугъэ.


ЗэфыщытыкIэу зэфыряIэр нахь пытэ хъущт — Адыгэ макъ\nЗэфыщытыкIэу зэфыряIэр нахь пытэ хъущт\nПсихологхэм зэралъытэрэмкIэ, зэгурымыIоныгъэ гъэнэфагъэ зиIэгъэ унагъохэм коронавирусым ыпкъ къикIыкIэ унэм зэрисхэр IэпыIэгъу къафэхъун ылъэкIыщт. Специалистхэм къызэрэхагъэщырэмкIэ, гумэкIыгъор къызщытшъхьарыогъэ мазэхэм къакIоцI унэмкIэ пшъэрылъхэр агощын, нэбгырэ пэпчъ ежь зэрэфаеу зызщигъэпсэфын ылъэкIыщт чIыпIэ иIэн, нахь благъэ зэфэхъунхэу шапхъэхэр къаугупшысынхэ фае.\nПсихологхэм зэралъытэрэмкIэ, мафэ къэс унэм къимыкIэу ис унагъом илъэс зэкIэлъыкIохэм гумэкIыгъоу иIэ хъугъэхэр псынкIэу къэлъэгъощтых ыкIи зэшIуихынхэ ылъэкIыщтых.\nГумэкIыгъом икъыхэгъэщын улъыплъэнэу щытэп, ащ уежэу ущысыныри тэрэзэп, ау зэгурымыIоныгъэ щыIэн зэрилъэкIыщтым уфэхьазырын фае. Мыщ фэдэ хъугъэмэ, унэм уисэу ари бгъэунэфыныр ыкIи зэхэпфыныр пстэуми анахь дэгъу. ЗэфыщытыкIэу зэшъхьэгъусэхэм, ны-тыхэмрэ сабыйхэмрэ азыфагу илъым Iоф дэпшIэным мыщ фэдэ уахътэр фытегъэпсыхьагъ.\nПсихологхэм къызэраIорэмкIэ, зэшъхьэгъусэхэм языр е тIури IофышIэм къызыщыгужъохэкIэ пчыхьэм е зыгъэпсэфыгъо мафэхэм бэрэ гущыIэгъу зэрэзэфэмыхъухэрэм къыхэкIэу гумэкIыгъо зэрэщыIэр зэхашIэрэп.\n— ЦIыфхэр зэфэзэщых ыкIи унэм исхэу гущыIэгъу зэфэхъунхэр ягуап, — къаIо экспертхэм. — Ау ренэу унэм исхэ зыхъукIэ, ыпэкIэ гу зылъамытэщтыгъэ шэнэу шъхьэгъусэм къыхафэхэрэр алъэгъу, ахэм агу агъэплъэу бэрэ къыхэкIы. Мыщ фэдэн ылъэкIыщт телевизорым ымакъэ лъэшэу Iоу зэреплъыхэрэр, компьютерым бэрэ зэрэхэсхэр, нэмыкIхэри.\nАу пшъэдэкIыжь ин фыуиIэу укъекIуалIэмэ, пстэури зэшIохыгъуае хъущтэп. Апэу унагъом исхэм зэкIэми япшъэрылъхэр агъэнэфэн ыкIи уахътэ тешIэ къэс зэблахъузэ ашIын фае.\nДжащ фэдэу зыщыдгъэгъупшэ мыхъущтыр унэм имыкIэу исхэм гумэкIыгъо къашъхьащыон зэрилъэкIыщтыр ары. Дунаим щыхъурэ-щышIэрэм е илъэс зэкIэлъыкIохэм цIыфыр зэсэгъэ щыIакIэм зэрэтекIыгъэм мыщ фэдэ зэфэхьысыжьхэр къызыдихьынхэ ылъэкIыщт.\nГумэкIыгъом ыпкъ къикIыкIэ унагъом исхэр зэфэгубжынхэ, амакъэ Iэтыгъэу зэдэгущыIэнхэ алъэкIыщт. Ахэм, нахьыбэрэмкIэ, гущыIэу зэхахыгъэм зыпагъэнэжьы. Зэфэхьысыжьыр —зэгурыIохэрэп ыкIи агу хэзэрэгъэкIы. Мыщ дэжьым психологхэм зэраIорэмкIэ, шъхьадж ежь гупшысэу ышIыгъэм зыфигъэзэн фае, нэужым гущыIэ «пхэнджыр» къыраIоным ушъхьагъоу фэхъугъэр къыгурыIощт.\nСыд тшIэн фаер?\nЗэшъхьэгъусэхэу илъэсыбэрэ зэдэпсэугъэхэр нахьыбэрэ зэгъусэнхэр ягуап. Ахэм зэгурымыIоныгъэу азыфагу къыдафэхэрэр зызэшIуахыгъэхэр бэшIагъэ. Зы унэм зэдисхэу ыкIи язакъоу гупшысэнхэ зыщалъэкIыщт чIыпIэ зырагъэуцожьызэ мэпсэух. ЩыIэныгъэм изы лъагъо бэмышIэу зэдытехьэгъитIумэ апэрэ уахътэм къин алъэгъу. Ахэр ренэу зэгъусэнхэу фаех, ау, нэужым ащ фэдэ шIыкIэр къызэряхьылъэкIырэр зэхашIэ. УгукIэ рэхьатыныгъэ уиIэнымкIэ анахь шъхьаIэмэ ащыщыр уигупшысэхэм уахэтын, уизакъоу уахътэр бгъэкIон плъэкIын амал уиIэныр ары.\nНахь дэгъоу зэдгъэшIэныр…\nПсихологхэм зэраIорэмкIэ, цIыфхэр унэм зыщисхэ уахътэм зэшъхьэгъусэхэм нахь дэгъоу зызэрагъэшIэн амал яI. Къыпэблэгъэ цIыфым иIофшIэн, ащ шIогъэшIэгъоным, икIасэм зыщыбгъэгъозэн, гуфэбэныгъэ зэрэфыуиIэр зэхебгъэшIэн плъэкIыщт.\nУишъхьэгъусэ къыIорэр зэхэпхэу ыкIи уедэIоу, мафэхэр зэрифэшъуашэу бгъакIохэ зыхъукIэ, зэфыщытыкIэу нэбгыритIумэ зэфыряIэр нахь дэгъу ыкIи нахь пытэ хъущт.\nПредыдущая Бирамыр къэблагъэ\nСледущая ЦIыфхэр зезыщэхэрэм алъэплъэх


Цифрэ шIыкIэ къэтыным шъуфэхьазыра? | Адыгэ Макъ\nЦифрэ шIыкIэ къэтыным шъуфэхьазыра?\nЫпэкIэ телевизорхэм къызэрагъэлъагъощтыгъэ шIыкIэр (аналогыр) щымыIэжьэу, цифрэ къэтыным игъорыгъозэ Урысыем ишъолъырхэр тыращэх. ЗэрагъэнэфагъэмкIэ, мэкъуогъум и 3-м къыщегъэжьагъэу аналог телекъэтыныр Адыгеим щызэпагъэущт.\nФедеральнэ программэу «Развитие телерадиовещания в Российской Федерации на 2009 — 2018 годы» зыфиIорэм къыдыхэлъытагъэу цифрэ къэтыным икъэралыгъо сеть Адыгеим щагъэпсыгъ. Ащ ишIуагъэкIэ, республикэм щыпсэурэ процент 90-р мультиплекситIуми яплъынхэ амал щыI. Ащ пае приставкэхэр къызIэкIагъэхьанхэу щыт.\nЦифрэ къэтын шIыкIэм телевидениер зэрэтехьэрэм шIогъабэ пылъ: макъэри сурэтхэри зэхэугуфыкIыгъэхэу къыгъэлъэгъощтых, пэрыохъухэр иIэщтхэп, каналыбэ къыубытыщт, чIыпIэ телевидением шъуеплъын амал шъуиIэщт, ыпкIэ шъутыщтэп (канал 20-м), къэзыубытырэ пкъыгъом игъэфедэн Iэрыфэгъу. Ащ дакIоу, цифрэ шIыкIэм зытехьэхэм передатчикхэм япчъагъэ бэкIэ нахь макIэ зэрэхъугъэм къыхэкIэу электроэнергиеу жъугъэкIодыщтыгъэм къыщыкIэщт.\nТигъэзет къызэрэхиутыгъагъэу, къихьащт илъэсым ищылэ мазэ къыщегъэжьагъэу телевизор къызэрыкIохэм каналхэр къагъэлъэгъожьыщтхэп. Цифрэ къэтыныр телевизорхэм къаубытыным пае приставкэ гъэнэфагъэ пыбгъэнэнэу щыт. А приставкэм DVB-T2 шапхъэр, видеокодекэу MPEG-4-р ыкIи Multiple-PLP зыфиIорэр хэтынхэ фае.\nПриставкэ лъэпкъ зэфэшъхьафэу 370-рэ щыI. ГурытымкIэ ащ ыуасэр сомэ 1000. Уасэр нахь лъапIэ къэс, лъэныкъо зэфэшъхьафхэмкIэ къыгъэлъагъорэр нахьыбэщт.\nМы уахътэм къыдагъэкIырэ телевизор лъэпкъ зэфэшъхьаф 2000 фэдизмэ DVB-T2 шапхъэр ахэт. Ащ къикIырэр, приставкэр шъхьафэу къэпщэфын ищыкIагъэп, телевизорыкIэу джы къашIыхэрэм цифрэ къэтын шIыкIэр къаубытыным фытегъэпсыхьагъэх. Анахь осэ макIэу а телевизорхэм яIэр сомэ 5450-рэ.\nНепэрэ мафэм ехъулIэу цифрэ шIыкIэм тетэу телерадиокъэтынхэр къагъэлъэгъонхэм фэшI республикэм станцие 15 щагъэпсыгъ. Ахэм яшIуагъэкIэ республикэм щыпсэухэрэм япроцент 99,95-м нэсэу ар алъыIэсыгъ. Къыхэгъэщыгъэн фае а приставкэхэм яшIуагъэкIэ Адыгэ телевидением икъэтынхэм яплъынхэ амал зэряIэщтыр.\nЗигъот макIэхэм ясоциальнэ IэпыIэгъу\n2012-рэ илъэсым ыпэкIэ къежьагъэхэ телевизорхэм приставкэ апымытэу къэтынхэр къызэрамыгъэлъэгъожьыщтыр нэжъ-Iужъхэм икъоу алъагъэIэсыныр пшъэрылъ шъхьаIэу щытыгъ. Гъот макIэ зиIэхэм цифрэ приставкэхэр къафащэфынхэр ыкIи афыпагъэуцонхэр Адыгэ Республикэм имуниципальнэ образованиехэм яадминистрациехэм социальнэ IэпыIэгъумкIэ яотделхэр ыуж итыгъэх. Приставкэхэм язэтегъэуцонкIэ социальнэ IофышIэхэр ыкIи волонтерхэр нэжъ-Iужъхэм IэпыIэгъу афэхъух. Цифрэ эфир телевидением икъэтынхэм зэратехьащтхэм епхыгъэхэ Iофыгъохэр районхэм ащыщхэм зэшIохыгъэхэ зэрэщыхъугъэхэм зыщыдгъэгъозагъ.\nШэуджэн район администрацием иIофхэмкIэ игъэIорышIакIоу Джэнчэтэ Азэмат къызэриIуагъэмкIэ, социальнэу мыухъумэгъэ унэгъо 71-рэ къыхагъэщыгъ. ИкIыгъэ илъэсым ишэкIогъу мазэ къыщегъэжьагъэу унэгъо шъхьарыкIэу псэупIэхэр къакIухьагъэх. Джыри къытырагъэзэжьыгъэу, къыханагъэ щыIэмэ ауплъэкIужьы. Приставкэ 71-р къафащэфыгъах ыкIи афыпагъэуцогъах. Ащ нэмыкIэу ТекIоныгъэм и Мафэ ипэгъокIэу Шэуджэн район администрацием ипащэ ыцIэкIэ ветерани 7-мэ шIухьафтынэу приставкэхэр аратыгъэх. Цифрэ къэтын шIыкIэм зэрэтехьэхэрэм икъэбар район телевидением зэпымыоу къеIо.\nТеуцожь район администрацием иотдел ипащэу КIыкI Гощнагъо тызэрэщигъэгъозагъэмкIэ, районыр Iофыгъом фэхьазыр. Зигъот макIэу къыхагъэщыгъэ нэбгырэ 73-мэ цифрэ къэтыныр къэзыубытыщт пкъыгъор къафащэфыгъ. Еджэгъэ волонтер 49-у районым яIэхэм КЦСОН-м иIофышIэхэр ягъусэхэу приставкэхэр зищыкIагъэхэм афызэтырагъэуцуагъэх.\n— Кощхьэблэ районым щыпсэухэрэми игъорыгъозэ къэбарыр джы къызнэсыгъэми алъытэгъэIэсы, — къеIуатэ администрацием ипащэ игуадзэу Хьасанэкъо Рустам, — «линие плъыр» къызэIутхыгъэу ащи упчIэ зиIэхэр къытеох. Мы илъэсым Iоныгъом и 1-м ехъулIэу социальнэу зигъот макIэу нэбгырэ 89-рэ къыхэдгъэщыгъагъ. Джы жъоныгъуакIэм и 1-м ехъулIэу ащ фэдэ купым хэхьэхэрэ нэбгыри 100-мэ приставкэхэр къафэтщэфыгъэх ыкIи афэдгъэуцугъэх. Мэкъуогъум и 3-р къэсыфэ джыри IофшIэныр лъыдгъэкIотэщт.


Упсаунэу уфаемэ — Адыгэ макъ\nМы цIэр зиIэ къэкIырэ Iэзэгъу уцыр бэшIагъэ адыгэхэм зашIэрэр, тикIэлэцIыкIугъом бэрэ зэрагъэфедэщтыгъэри тинэрылъэгъугъ. Сабыим ыкIоцI узыгъэмэ ары нахьыбэрэмкIэ ар къызаштэщтыгъэр.\nНароднэ медицинэм мы уцыр узыбэхэмкIэ Iэзэгъоу елъытэ. Уц дыджыр («полынь горькая» зыфаIорэр) бэдзэогъу-шышъхьэIу мазэхэм мэкъэгъагъэ, Iоныгъо- чъэпыогъу мазэхэм кIэхэм ягъо мэхъу.\nШIэныгъэлэжьхэм зэрагъэунэфыгъэмкIэ, ащ итхьапэхэм, игуакIэхэм ашъхьапэхэм эфирнэ дагъэр, дубильнэ веществохэр, нэмыкIыбэхэри ахэлъых. Народнэ медицинэм ар егъэфедэ нэгъум икислотность макIэмэ, шIур мэузымэ, зэз щэрэбым еIэзэгъэнымкIэ.\n* Шъуфэсакъ, щынагъо! Уц дыджыр бэу ыкIи зэпытэу охътабэрэ бгъэфедэ хъущтэп. Ар бэ зыхъукIэ, щэнаут мэхъу, лыпцэхэм фэщ къахахьэу ригъэжьэн ылъэкIыщт, ары пакIошъ, психическэ зэхъокIыныгъэхэри цIыфым иIэ хъунхэкIи щынагъо.\nУц дыдж грамм 200-р жъгъэеу уупкIэтэнышъ, псыжъо стэчан кIэпкIэщт ыкIи такъикъ 20-рэ мэшIо макIэм тебгъэтыщт. Ууцухьанышъ ар фабэу сыхьатитIурэ щыбгъэтыщт. Зыузыжьыхэрэм ыуж мафэ къэс зытIо-зыщэ ар къамцIычым щыпфэзэ пшIыщт.\nТемпературэр дэкIоягъэмэ, плъыр-стыр уз уиIэмэ\nУц дыдж гъэушкъоигъэ грамм 20-м аркъ литрэныкъо кIэпкIэнышъ, чэщ-зымафэм нахь мымакIэу щыбгъэтыщт (нахьыбэрэ щыбгъэтымэ нахьышIу). Нэбгырэ пэпчъ ежь къыхихын фае ришъущтыр зыфэдизыр: стэчанныкъом щегъэжьагъэу стэчаным изым нэсэу (тIэкIу-тIэкIоу, щэешъогъу пшIызэ) учъыежьыным ыпэкIэ уешъощт.\nНэгъуетэныр (гастритыр), дэеу шхэхэрэм\nМы уцым щыщ щайджэмышхышъхьэм (гъэушкъоигъэу) псыжъо стэчанитIу кIэпкIэнышъ, такъикъ 30-м щыбгъэтыщт. Узыжьынышъ, ушхэнкIэ сыхьатныкъо иIэу стэчаным ызыплIанэ фэдиз къыхэпхызэ мафэм щэгъогогъо уешъощт.\nУц дыдж къичыгъакIэр бгъэушъэбынышъ, псыр къыкIэпфыщт. Ащ щыщэу джэмышхым изым пчэдыжьым уешъощт зыпари умышхызэ.\nМы Iэзэгъу уц гъэгъугъэ, гъэушъэбыгъэм щыщэу джэмышхым изым псыжъо стэчан кIэпкIэнышъ, къэжъорэ псым ыкIыIу ышъхьэ пIуагъэу такъикъ 15-рэ тебгъэтыщт («водяная баня» зыфаIорэр). БгъэучъыIыжьынышъ, узыжьынышъ, ушхэнкIэ сыхьатныкъо щыIэу стэчаным ызыщанэ мафэм щэгъогогъо уешъозэ пшIыщт, шъоу тIэкIу хаплъхьэзэ.\nУц дыджым итхьапэхэм къакIэфыгъэ псы джэмышхышъхьэм мафэ къэс щэгъогогъо уешъозэ пшIымэ, лъыр нахь ыгъэбаищт.\nМы Iэзэгъу уцэу жъоныгъокIэ мазэм къаугъоигъэм щыщ гъэушкъоигъэр миллилитри 150-рэ зэрыфэрэ хьакъу-шыкъум изы пшIынышъ, ащ аркъ кIэпкIэщт. Унэм ар тхьамэфищырэ (чIыпIэ мэзахэм) ибгъэтыщт. Щайджэмышхым из псым ащ щыщ гъоткIуитIу е зы хэбгъаткIозэ мафэ къэс зэ уешъощт. Тхьамэфищырэ арэущтэу пшIынышъ, тхьамэфитIукIэ зэпыбгъэущт. ЕтIани арэущтэу тхьамэфищырэ уешъощт.\nПсауныгъэ Тхьэм къышъует!\nРевматизмэ зиIэ сымэджитIумэ массажистхэр акIэрытхэу алъакъохэр аIотых, массаж афашIы. Зыр лъэшэу агъэтхьаусыхэ, мэщэIу, мэгырзы. ЯтIонэрэм къырашIэрэр лъэшэу игуапэу рэхьатэу щылъ.\n— Сыдэущтэу ащ фэдизыр пщэIагъа, лъакъоу узырэм рашIэн къагъэнагъэп, сыгу къэуцун сшIошIыщтыгъ, — еIо зым.\n— Ащ фэдиз сиделагъэп сэ узырэ лъакъор ястынышъ, рызгъэджэгунхэу, — иджэуап кIэкIы адырэм.\nОперацие ашIынэу столым тырагъэгъолъхьагъэр ыгъэрэхьаты шIоигъоу врачым ащ реIо:\n— УмыгумэкI ащ фэдизэу.\n— СымыгумэкIын слъэкIына, апэрэу непэ операцие сашIы?!\n— Сэри апэрэ операцие зэрэсшIырэр, ау ащ фэдизэу сызэрэмыгумэкIырэр олъэгъуба?!\n— УигумэкIкIэ зыгорэм зыфэбгъэзагъэу щыта? – еупчIы врачыр ыпашъхьэ ис сымаджэм.\n— Ары, аптекарым езгъэлъэгъугъ.\n— Алахьым ешI ащ делагъэу къыуиIуагъэр.\n— Ары, уадэжь сыкъэкIонэу къысиIуагъ.\nПредыдущая Пцэжъыяшэхэм язэIукIэгъухэр\nСледущая Тигъэзет иныбджэгъу полковникыр


Амалхэм зэдяусэх | Адыгэ Макъ\nАвтор: Редакция\t/ 26.10.2018\t/ КЪЭБАРЫКlЭХЭР, СПОРТЫР\t/\nКъыблэм физкультурэмкIэ ыкIи спортымкIэ и Координационнэ совет изэхэсыгъо тыгъуасэ Мыекъуапэ игъэкIотыгъэу щыкIуагъ.\nШъолъырым иреспубликэхэм, хэкухэм, крайхэм спортымкIэ япащэхэр, спорт еджапIэхэм, зыгъэсапIэхэм яIофышIэхэр, нэмыкIхэри зэхахьэм хэлэжьагъэх. Адыгэ Республикэм физкультурэмкIэ ыкIи спортымкIэ и Комитет ипащэ игуадзэу Андрей Бородиным зэхахьэр зэрищагъ.\nЩыIэныгъэм къыгъэуцурэ пшъэрылъхэм къапкъырыкIыхэзэ, шъолъырхэм язэпхыныгъэхэр экономикэм щыгъэпытэгъэнхэм фэшI еплъыкIэ зэфэшъхьафхэр щыIэх. Шъолъыр пэпчъ иамалхэр нахь дэгъоу ыгъэфедэнхэм пае шIыкIэшIоу щыIэхэм атегущыIагъэх.\nСпорт псэуалъэхэр зэрагъэпсыхэрэм, къэралыгъо программэм дырагъаштэзэ физкультурэмрэ спортымрэ хэхъоныгъэхэр республикэм зэрэщашIыхэрэр Андрей Бородиным къыIотагъ.\nАужырэ илъэсхэм Адыгеим испорт псэуалъэхэм япчъагъэ хэпшIыкIэу нахьыбэ хъугъэ. Стадионхэр, футбол ешIапIэхэр, псауныгъэр зыщагъэпытэрэ унэхэр агъэпсыгъэх. Ащ ишIуагъэкIэ спортым пыщагъэхэм япчъагъэ хэхъо. Республикэм щыпсэухэрэм япроцент 38-рэ физкультурэм пылъ. ГТО-м ишапхъэхэр игъэкъугъэнхэмкIэ зэнэкъокъухэр спорт псэуалъэхэм нахь гъэшIэгъонэу ащэкIох.\nКъалмыкъым ныбжьыкIэ политикэмкIэ, спортымкIэ иминистрэу Дорджи Шикеевым изэфэхьысыжьхэм къащыхигъэщыгъ республикэм ирайон 13-мэ яIофшIакIэ зэхъокIыныгъэхэр зэрищыкIагъэхэр. Районхэм спортымкIэ пащэхэр яIэх, ау отделхэр зэхащагъэхэп. Ар амалэу яIэм елъытыгъэми, щыкIагъэхэм уязэгъы хъущтэп.\nПсауныгъэм игъэпытэн ехьылIэгъэ Iофхэм язэхэщэн щыIэныгъэм диштэ зыхъукIэ, цIыф бэгъашIэу республикэм исхэр нахьыбэ хъущтых. IофшIапIэхэм аIутхэм псауныгъэ пытэ яIэным республикэм ипащэхэр пылъых.\nКъалмыкъыр спортымкIэ Урысыем ишъолъыр 21-рэ анахь дэгъухэм ащыщ, ау ащ укъыщыуцу хъухэщтэп. КъокIыпIэм къыщежьэгъэ спорт бэнакIэхэмкIэ, футболымкIэ, нэмыкIхэмкIи зэнэкъокъухэр зэхащэх. Автомобиль спортыри бэмэ якIас. КIэлэцIыкIухэмрэ ныбжьыкIэхэмрэ нахь ящыкIэгъэ спорт лъэпкъхэр республикэм къыщаIэтыжьых.\nРостов хэкум физкультурэмкIэ ыкIи спортымкIэ иминистрэ игуадзэу Светлана Гадаровар цIыфхэр нахьышIоу физкультурэм пыщэгъэнхэм ехьылIагъэу къэгущыIагъ. ГТО-м ишапхъэхэр игъэкъугъэнхэмкIэ зэнэкъокъухэр нахь гъэшIэгъон хъугъэхэу ащ ылъытагъ. Дэгъоу зэхапщэхэ зыхъукIэ, цIыфхэри ягуапэу хэлэжьэщтхэу С. Гадаровам къыIуагъ. Футбол цIыкIур, стритболыр, баскетболыр, нэмыкIхэр кIэлэцIыкIухэм агу рехьых. Спорт псэуалъэу кIэлэеджакIохэм яIэр макIэ, афикъурэпышъ, спортым зиушъомбгъунымкIэ шIыкIэшIухэр икъоу хэкум щагъэфедэхэрэп.\nЗипсауныгъэ къеIыхыгъэхэм, сэкъатныгъэ зиIэхэм спорт зэнэкъокъухэр афызэхэщэгъэнхэм Волгоград хэкум илIыкIоу Андрей Мастеровыр къытегущыIагъ. ЧIыпIэу зыщыпсэухэрэм физкультурэмкIэ зэхахьэхэр, зэнэкъокъухэр нахьыбэрэ афызэхэщэгъэнхэр Iоф шъхьаIэу ащ къыIуагъ.\nКъырым физкультурэмкIэ ыкIи спортымкIэ иминистрэ игуадзэу Олег Голинач Адыгеим испорт псэуалъэхэм язытет къыщытхъугъ, республикэм спортсмен цIэрыIуабэ зэрэщапIугъэм мэхьэнэ ин ритыгъ.\n— Адыгеир щысэ бэмэ афэхъу, Кобл Якъубэ, Владимир Невзоровым, нэмыкIхэм хэгъэгум ыцIэ лъагэу аIэтыгъ, — къыIуагъ Олег Голинач.\nКъыблэм ишъолъырхэм спортымкIэ япащэхэм къаIуагъэр зэфэтхьысыжьызэ, гумэкIыгъоу яIэр зэфэдэу тлъытагъэ. Зэнэкъокъухэм ахэлэжьэнхэм фэшI гъогупкIэр афикъурэп, яфэIо-фашIэхэр агъэцэкIэнхэр къяхьылъэкIы.\nСпортсменэу хэгъэгум, дунаим медальхэр къыщыдэзыхыгъэм сыд фэдэ шIухьафтын фашIыщтыр, тренерэу ар зыгъасэрэм сыда фашIэщтыр? Зэхахьэм нэмыкI упчIэхэри къыщаIэтыгъэх. Тренерхэм пэрыт опытыр зэрагъэфедэрэм къыкIэупчIагъэхэри къахэкIыгъэх. Спортымрэ экономикэмрэ язэпхыныгъэхэм бэрэ уатегущыIэн плъэкIыщт, ау хэкIыпIэхэр къэгъотыгъошIухэп. Шъолъырхэм спортымкIэ япащэхэм анахьэу анаIэ зытырадзагъэр хэкIыпIэу алъытэхэрэр къызэфаIотэнхэр, федеральнэ къэралыгъо программэм диштэу шIыкIэшIухэр къызэдагъотынхэр арых.\nОлимпиадэ джэгунхэм, дунэе зэнэкъокъухэм дышъэ медальхэр къащыдэзыхыгъэхэ Сергей Алифиренкэр, Валерий Пономаренкэр, спорт еджапIэхэм яIофышIэхэу Кобл Заид, Хъот Юныс, Делэкъо Адам, Тулпэрэ Мыхьамэт, Алексей Саяпиным, Джармэкъо Юсыф, Хьабэхъу Рустем, Джармэкъо Азмэт, нэмыкIхэм яшIэныгъэ спортышхом нахьышIоу щыгъэфедэгъэным, фэшъхьаф Iофыгъохэм тапэкIи татегущыIэщт.


14 1. Corinthians / 1 Коринф\nЗИІЭХЭУ КОРИНФ КЪАЛЭМ ДЭСХЭМ\nШІуфэс ехынымрэ Тхьэм ищытхъу шІыгъэнымрэ\nСэ сы Паул. Тхьэр фэягъэти, Исус Христос иапостол* сыхъунэу къысэджагъ. Тэ тшы Сосфен* сигъусэу мы тхылъыр сэтхы.\n2Зыфэстхыхэрэр шъо цІыфхэу Коринф къалэм ичылыс зэІукІэ щыщхэр ары. Тхьэм Христос Исус шъугухэм арылъынэу шъуигъэнэфагъ, тыдэкІи ти Зиусхьанэу Исус Христос елъэІурэ цІыф пстэуми шъурягъусэу, ежьым ицІыф лъапІэхэм ащыщ шъухъунэу къышъоджагъ. Христос ахэми тэри ти Зиусхьан.\n4Христос шъугухэм зэрарылъымкІэ Тхьэм ынэшІу къызэрэшъущифагъэм пае, Тхьэм ищытхъу сэшІы зэпыт. 5Сыда пІомэ Христос шъугухэм зэрарылъымкІэ лъэны-\n1:1 Сосфен – Лука итхылъэу Апостол. 18:17 зигугъу ышІыгъэ лІыр арыщтын.\nкъо пстэумкІи Тхьэм ынэшІу къышъущифагъ. Лъэныкъо пстэумкІи зэхэшъушІыкІынэуи, шъукъэгущыІэнэуи лъэкІыныгъэ къышъуитыгъ, 6сыда пІомэ тэ шыхьатныгъэу Христос фэтшІыгъэм шъугухэм лъапсэ афишІыгъ. 7Арэущтэу зэрэщытым пае, ти Зиусхьанэу Исус Христос къызылъэгъожьыщт мафэм шъупаплъэзэ, тынхэу Тхьэм ибынхэм аритхэрэм ащыщэу шъуимыІэу зи щыІэп. 8Ти Зиусхьанэу Исус Христос къызылъэгъожьыщт мафэм ыдэжь зыми шъузэригъэмысэн зи щымыІэу, кІэухым нэсы гъогу занкІэм пытэу шъутыригъэтыщт. 9Тхьэр шъыпкъэ. Ежьыр ары Ыкъоу Исус Христосэу ти Зиусхьан гъусэу шъуфыщытынэу къышъоджагъэр.\nЧылыс зэІукІэм щыщхэр зэрэзэгурымыІуагъэхэр\n10Сшыхэр, шъо пстэури шъузэгурыІонэуи, куп-купэу шъузэрэмыгъэхъоу зыгу зыпсэу шъущытынэуи ти Зиусхьанэу Исус Христос ыцІэкІэ сышъолъэІу. 11Сшыхэр, шъузэрэзэгурымыІорэр бзылъфыгъэу Хлой иунагъо щыщхэм сагъэшІагъэ. 12Сэ зыфасІорэр мыры: Шъуащыщэу зыгорэм еІо: «Сэ Паул икуп сыщыщ», нэмыкІ горэми еІо: «Сэ Аполлос* икуп сыщыщ», етІанэ нэмыкІ горэми еІо: «Сэ Кифэ* икуп сыщыщ», етІанэ нэмыкІ горэми еІо: «Сэ Христос икуп сыщыщ».\n13Христос гощыгъэу хъугъа? Паул ара шъощ пае къащым тыраГулІагъэр? Хьаури, сэ, Паул, сцІэкІэ шъуаумэхъыгъа? 14Криспрэ* Гайрэ* анэмыкІэу шъуащыщэу зи зэрэсымыумэхъыгъэмкІэ Тхьэм щытхъу фэсэшІы. І5Арэущтэу сэ сцІэкІэ шъуаумэхъыгъэу зыми къыІон ылъэкІыщтэп. 16Шъыпкъэ, Стефан* иунагъо щыщхэри сыумэхъыгъэх. Ащ нэмыкІэу, зыгорэ сыумэхъыгъэмэ сшІэрэп.\n1:12 Аполлос – христиан тхьаматэу къэбарышІур Коринф къалэм щызыгъэІугъэр ары. Еплъ Апостол. 18:24-19:1.\n1:12 Кифэ- КифэкІэ заджэхэрэ Петрэу Исус игъогу рыкІорэ нэбгырэ пшІыкІутІум ащыщыгъэр ары.\n1:14 Крисп – христиан хъугъэ джуртэу Коринф къалэм дэсыгъэр ары. Еплъ Апостол. 18:8.\n1:14 Гай – Паул Коринф къалэм зыщэІэм, ибысымэу щытыгъэр арын фае. Еплъ Рим. 16:23.\n1:16 Стефан – еплъ 1 Кор. 16:15-16.\n17Сыда пІомэ Христос сыкъызфигъэкГуагъэр цІыфхэр сыумэхъынхэу арэп, къэбарышІур язгъэІунэу ары нахь – ау цІыфхэм зэхэшІыкІыныгъэу зыфаІорэр зыхэлъ гущыІэхэмкІэ арэп. Арэущтэу щымытмэ, Христос къащым зэрэкІэрылІыхьагъэм икъэбар лъэкІыныгъэу хэлъыр кІодыжьыщтыгъ.\nХристос ары Тхьэм изэхэшІыкІыныгъэшхори илъэкІыныгъэшхори\n18Сыда пІомэ кІодыпІэм игъогу тетхэмкІэ къащым икъэбар делагъэу щыт, ау тэ мыкІодхэу Тхьэм къыгъэнэжьхэрэмкІэ Тхьэм илъэкІыныгъэшхо къащым хэлъ. 19Сыда пІомэ Тхьэм къызэриІорэр игущыІэ тхыгъэхэм арыт:*\n«ЗэхэшІыкІыныгъэ зиІэхэм язэхэшІыкІыныгъэу\nзыфаІорэр згъэкІодыщт, Іушыныгъэ зиІэхэми яІушыныгъэу зыфаІорэр сымыдэу, лъэныкъокІэ езгъэзыщт».\n20Арэущтэу зэрэщытым пае, цІыфэу зэхэшІыкІыныгъэ зиІэр тыдэ къэнагъа? Тэурат егъэджэкІо пащэр тыдэ къэнагъа? Мы лъэхъанэм щыщ цІыфэу гущыІэхэмкІэ нэкъокъоным фэІазэр тыдэ къэнагъа? Тхьэм мы дунаем изэхэшІыкІыныгъэ делагъэу къыгъэлъэгъуагъэба? 21Сыда пІомэ Тхьэм изэхэшІыкІыныгъэшхокІэ зэриухыгъэм тетэу, мы дунаем ицІыфхэм язэхэшІыкІыныгъэу зыфаІорэмкІэ Тхьэр зыфэдэр ашІагъэп, ау тэ дгъэІурэ къэбарышІоу ахэмэ делагъэу къашІошІырэмкІэ ХристоскІэ шІошъхъуныгъэ зиІэхэр мыкІодхэу къыгъэнэжьынхэу Тхьэм игъоу ылъытагъ. 22Джуртхэр нэшэнэ гъэшІэгъонышхохэм афаех, урымхэри зэхэшІыкІыныгъэм лъэхъух. 23Ау тэ Христосэу къащым тыраІулІагъэм икъэбар тэгъэІу: джуртхэмкІэ ар агу зэмыІун Іоф мэхъу, нэмыкІрэ лъэпкъхэмкІи делагъэу мэхъу. 24Ау тэ, Тхьэм ибынхэм ащыщ хъунхэу къызэджагъэхэмкІэ, джуртми урымми, Христос ары Тхьэм илъэкІыныгъэшхори изэхэшІыкІыныгъэшхори. 25Сыда пІомэ Тхьэм иделагъэу зыфаІорэм цІыфхэм язэхэшІыкІыныгъэу зыфаІорэм нахьи нахь зэхэшІыкІыныгъэшхо иІ, Тхьэм икІочІэнчъагъэу зыфаІорэри цІыфхэм ялъэкІыныгъэ нахьи нахь лъэш.\n1:19 Тхьэм игущыІэ тхыгъэхэм арыт – еплъ Пегъымбар Исайас тхылъэу ытхыгъэм 29:14.\n26Сшыхэу Тхьэм ибынхэм ащыщ хъунхэу къызэджагъэхэр шъузэплъыжь. Мы дунаем ицІыфхэм зэхэшІыкІыныгъэ зиІэхэу алъытэхэрэри, тетыгъо зиІэхэри, унэгъо байхэм ащыщхэри бэу хъухэу къышъухэтхэп. 27Ау зэхэшІыкІыныгъэ зиІэ цІыфхэр ыгъэукІытэжьынхэм пае, мы дунаем ицІыфхэм делэхэу зыфаІорэ цІыфхэр Тхьэм къыхихыгъэх. ЛъэкІыныгъэ зиІэхэри ыгъэукІытэжьынхэм пае, мы дунаем лъэкІыныгъэ щызимыІэхэри Тхьэм къыхихыгъэх. 28Мы дунаем ицІыфхэм тхьамыкІэхэу зыфаІорэ цІыфхэри, зэрамыпэсырэ цІыфхэри Тхьэм къыхихыгъэх. Арэущтэу пкІэ зимыІэхэу зыфаІорэ цІыфхэр ары Тхьэм къыхихыгъэхэр, пкІэ зиІэхэу зыфаІорэ цІыфхэр ыгъэцІыкІунхэм пае. 29Тхьэм арэущтэу зыфишІагъэр ежьым ыпашъхьэ цІыф зи зыщыщымытхъужьыныр ары. 30Христос Исус шъугухэм арылъэу зыгъэхъугъэр Тхьэр ары. Христос Исус тэркІэ Тхьэм ыдэжь къикІыгъэ зэхэшІыкІыныгъэшхоу хъугъэ. Ежьыри ары Тхьэм ежьым ыдэжькІэ шъыпкъагъэ тиІэу тэзыгъэлъытэрэр, тыгухэр зыгъэкъэбзэжьырэри, тшъхьэхэр зыщэфыжьыгъэри. 31Арышъ, Тхьэм игущыІэ тхыгъэхэм зэрарытым фэдэу,* «Зыгорэ зыгорэм щытхъумэ, Зиусхьаным щэрэтхъу».\nХристос къащым зэрэкІэрылІыхьагъэм икъэбар\nТхьэм ехьылІэгъэ шыхьатныгъэр шъозгъэІунэу шъуадэжь сыкъызэкІом, сшыхэр, гущыІэ дахэхэр къасІохэу, зэхэшІыкІыныгъэшхокІи сыжъудэгущыІэу арэп а къэбарыр зэрэшъозгъэІугъэр. 2Шъуадэжь сызыщэІэм, Исус Христос икъэбар нэмыкІэу зи сымышІэнэу тесыубытагъ, зэкІэмэ апэу ежьыр къащым зэрэтыраІулІагъэр. 3КІуачІэ симыІэу, сыщынэу, сыгуи лъэшэу кІэзэзэу шъуадэжь сыщыІагъ. 4КъэсІуагъэхэмрэ къэбарэу згъэІугъэмрэ цІыфым изэхэшІыкІыныгъэ зыхэлъхэу, пшІошъ зыгъэхъун гущыІэхэр ахэлъыгъэхэп, ау сигущыІэхэр къыгъэшъып-\n1:31 Тхьэм игущыІэ тхыгъэхэм зэрарытым фэдэу – еплъ Пегъымбар Иеремие тхылъэу ытхыгъэм 9:24.\nкъэжьхэзэ, Тхьэм Ыпсэ ЛъапІэ илъэкІыныгъэ ахэмэ ягъусагъ. 5Арэущтэу зыфэхъугъэр шъуишІошъхъуныгъэ цІыфым изэхэшІыкІыныгъэ темытэу, Тхьэм илъэкІыныгъэ тетыныр ары.\n6Ау щытми, цІыфхэу Тхьэм иІофхэмкІэ зизэхэшІыкІ икъугъэхэм зэхэшІыкІыныгъэ зыхэлъ къэбар ятэгъэІу, ау мы лъэхъанэми, мы лъэхъанэм тетыгъо зиІэхэу* кІодыжьыщтхэми язэхэшІыкІыныгъэ арэп. 7Ау зэхэшІыкІыныгъэу зикъэбар дгъэІурэр Тхьэм изэхэшІыкІыныгъэшхоу шъэфэу щытыр ары. Тхьэм а зэхэшІыкІыныгъэшхор цІыфхэм аримыгъэшІагъэу щытыгъ, ау лъэхъанэхэм апэ Тхьэм зэригъэнэфагъэм тетэу, а зэхэшІыкІыныгъэшхом игъогукІэ тэ щытхъушхо тиІэ хъущт. 8Мы лъэхъанэм тетыгъо зиІэхэм ащыщэу зыми а зэхэшІыкІыныгъэшхор къышІагъэп. Ахэмэ ашІагъэмэ, щытхъушхо зиІэ Зиусхьаныр* къащым тыраІулІэщтыгъэп. 9Ау Тхьэм игущыІэ тхыгъэхэм зэрарытым фэдэу,*\n«Іофхэу нэм ымылъэгъугъэхэри,\nзы тхьакІумэм зэхимыхыгъэхэри,\nцІыфым ыгу къэмыкІыгъэхэри,\nа Іофхэр ары Тхьэм цІыфхэу ежьыр шІу зылъэгъухэрэм афигъэхьазырыгъэхэр». 10А Іофхэр Тхьэм ежьым Ыпсэ ЛъапІэкІэ тэ къытфигъэнэфагъэх; сыда пІомэ Тхьэм Ыпсэ ЛъапІэ Іоф пстэури егъэунэфы, Тхьэм иІофхэм якуупІэхэми анэсы. 11Сыда пІомэ цІыфым ыгу илъыр ежь ышъхьэ нэмыкІэу цІыфхэм ащыщэу хэт ышІэна? Ащ фэдэ къабзэу Тхьэм ыгу илъыр Тхьэм Ыпсэ ЛъапІэ нэмыкІэу зыми ышІэрэп. 12Ау Тхьэм тэ тыгухэм къарилъхьэгъэ псэр мы дунаем ыпсэ арэп, ежь Ыпсэ ЛъапІ ары, Тхьэм тынхэу къытитыгъэхэр къэтшІэнхэм пае. 13Арэущтэу цІыфхэу Тхьэм Ыпсэ\n2:6 мы лъэхъанэм тетыгъо зиІэхэр – джынэ кІочІэ бзаджэхэу ежьхэм ядэІурэ цІыфхэмкІэ дунаем тетыгъо фызиІэхэр ары. Еплъ Ефес. 6:12; Кол. 1:16.\n2:8 щытхъушхо зиІэ Зиусхьаныр – Христосэу Тхьэм ишэни илъэкІыныгъэшхуи къэзыгъэлъагъорэр ары.\n2:9 Тхьэм игущыІэ тхыгъэхэм зэрарытым фэдэу – еплъ Пегъымбар Исайас тхылъэу ытхыгъэм 64:4.\nЛъапІэ зыгу илъхэм Тхьэм Ыпсэ ЛъапІэ иІофхэр зэхядгъэшІыкІхэу, Тхьэм тынхэу къытитыгъэхэм татегущыІэ, ау тызэрыгущыІэхэрэр цІыфым изэхэшІыкІыныгъэ тигъэшІэгъэ гущыІэхэр арэп, Тхьэм Ыпсэ ЛъапІэ тигъэшІэгъэ гущыІэхэр ары нахь. 14Тхьэм Ыпсэ ЛъапІэ зыгу имылъ цІыфым Іофхэу Тхьэм Ыпсэ ЛъапІэ ыдэжь къикІыхэрэр ыдэхэрэп. Ахэр ежьымкІэ делагъэу щытых, ахэр зэхишІыкІынхэуи ылъэкІыщтэп, сыда пІомэ Тхьэм Ыпсэ ЛъапІэ закъу ары цІыфхэм ахэр зэхязыгъэшІыкІышъущтыр. 15Ау цІыфэу Тхьэм Ыпсэ ЛъапІэ зыгу илъым Іоф пстэури зэхешІыкІы, ау зыми а цІыфыр зэхишІыкІын ылъэкІыщтэп.\n16«Зиусхьаным ыгу илъыр хэта зышІагъэр зыгорэ ащ ригъэшІэнэу?»*\nАу Христос ыгу илъыр тэ тыгухэми арылъ.\nТызэгъусэу Тхьэм тыфэлажьэ\nСшыхэр, Тхьэм Ыпсэ ЛъапІэ зыгу илъ цІыфхэм сызэрадэгущыІэрэм фэдэу, сыкъыжъудэгущыІэн слъэкІыщтыгъэп, ау мы дунаем ицІыфхэм сызэрадэгущыІэрэм фэдэу сыкъыжъудэгущыІэщтыгъ. Сыда пІомэ Христос иІофхэмкІэ сабый цІыкІухэм шъуафэдэу шъущытыгъ. 2Сэ шхын шъозгъэшхыщтыгъэп, щэ шъуезгъашъощтыгъэ нахь. Шхын шъушхын шъулъэкІыщтыгъэп, джыри шъулъэкІырэп. 3Сыда пІомэ джыри мы дунаем ицІыфхэм шъуафэд. Шъугъонымрэ зэщыхьанымрэ шъуазыфагу илъхэшъ, мы дунаем ицІыфхэм шъуафэдэба? Адрэ цІыфхэр зэрэзекІорэ хабзэм фэдэу, шъори шъузекІорэба? 4Сыда пІомэ шъуащыщэу горэм «Сэ Паул икуп сыщыщ», нэмыкІ горэми «Сэ Аполлос икуп сыщыщ», зиІокІэ, мы дунаем ицІыфхэм шъуафэдэба?\n5Паул хэт щыща? Аполлос хэт щыща? ШІошъхъуныгъэ шъуиІэ зыгъэхъугъэхэу, Тхьэм фэлажьэрэ цІыфхэу тыщытыгъ ныІэп, Зиусхьаным тэ тщыщэу хэти Іофэу\n2:16 Еплъ Пегъымбар Исайас тхылъэу ытхыгъэм 40:13.\nыпшъэ къызэрэрилъхьагъэм фэдэу. 6Сэ кІэхэр хэслъхьагъэх, Аполлос псыр кІигъэхъуагъ, ау Тхьэр ары къэзыгъэкІыгъэр. 7Арэущтэу кІэхэр хэзылъхьэрэми, псыр кІэзыгъахъорэми пкІэ яІэп, къэзыгъэкІырэ Тхьэ закъор ары нахь. 8КІэхэр хэзылъхьэрэри псыр кІэзыгъахъорэри зэфэдэх. Хэти иІоф фэшъуашэу иІэхьышІу ыгъотыжьыщт. 9Сыда пІомэ тызэгъусэу Тхьэм тыфэлажьэ. Шъо Тхьэм ихьасэ шъуфэд, Тхьэм ышІырэ унэм шъуфэд.\n10Тхьэм ынэшІу къызэрэсщифагъэм тетэу, зэхэшІыкІыныгъэ зиІэу унэ зышІырэм фэдэу а унэм лъапсэ фэзгъэуцугъ. НэмыкІ зыгорэми а лъапсэм тырешІыхьэ. Ау хэтми а лъапсэм зэрэтыришІыхьэрэ шІыкІэм дэгъоу ерэплъ. 11Сыда пІомэ Тхьэм ыгъэуцугъэ лъапсэр Исус Христос ары. Ащ нэмыкІ лъапсэ зыми ыгъэуцун ылъэкІыщтэп. 12Зыгорэм дышъэр, тыжьыныр, мыжъо лъапІэхэр, пхъэр, уцыр, е уарзэр а лъапсэм тыришІыхьэмэ, 13хэти иІоф зыфэдэр нафэ хъущт, сыда пІомэ Зиусхьаныр къэзылъэгъожьыщт мафэм ар къыгъэнэфэщт. А мафэр машІо игъусэу къэкІощт, машІоми хэти иІоф зыфэдэр къыгъэунэфыщт. 14Зыгорэм а лъапсэм тыришІыхьагъэр къанэмэ, ащ ифэшъошэ ІэхьышІу ыгъотыжьыщт. 15Ау зыгорэм лъапсэм тыришІыхьагъэр машІокІэ стымэ, ащ иІэхьышІу шІокІодыщт. Ежьыр мыкІодэу къэнэжьыщт, ау машІом къыхэкІыжьырэ цІыфыр къызэрэнэжьырэм фэдэу, ерагъэу къэнэжьыщт.\n16Тхьэм иунэшхо шъузэрэфэдэри, Тхьэм Ыпсэ ЛъапІэ шъугухэм зэрарылъыри шъошІэба? 17Зыгорэм Тхьэм иунэшхо зэхикъутэмэ, Тхьэм а цІыфыр ыгъэкІодыжьыщт, сыда пІомэ Тхьэм иунэшхо лъапІэ. А унэшхоми шъуфэд.\n183ыми зерэмыгъэпцІэжь. Шъуащыщэу зыгорэм мы лъэхъанэм зэхэшІыкІыныгъэ иІэу зелъытэмэ, зэхэшІыкІыныгъэ имыІэу орэхъу, шъыпкъэмкІэ зэхэшІыкІыныгъэ иІэным пае. 19Сыда пІомэ мы дунаем ицІыфхэм зэхэшІыкІыныгъэ зыфаІорэр Тхьэм ыдэжькІэ делагъэ, Тхьэм игущыІэ тхыгъэхэм зэрарытым фэдэу,* «ЗэхэшІыкІыныгъэ зиІэхэм зэхэшІыкІыныгъэу зыфаІорэмкІэ Тхьэм ыубытыщтых». 20Мырэущтэуи Тхьэм игущыІэ тхы-\n3:19 Тхьэм игущыІэ тхыгъэхэм зэрарытым фэдэу – еплъ Аюбэ икъэбар зэрыт тхылъым (Иов) 5:13.\nгъэхэм арыт:* «ЗэхэшІыкІыныгъэ зиІэхэм ягухэлъхэм пкІэ зэрямыІэр Зиусхьаным ешІэ». 21Арышъ, хэт щыщ цІыфи зы цІыф горэм щэрэмытхъу, сыда пІомэ зэкІэ шъошъуий, 22Паул, Аполлос, Кифэ*, дунаер, щыІэныгъэр, лІэныгъэр, джы щыІэри щыІэщтри шъошъуиех. 23Ау шъо Христос шъурий, Христоси Тхьэм ий.\nАрэущтэу Христос фэлажьэрэ цІыфхэуи, Тхьэм ишъэфхэр зыІэ къырилъхьэгъэ цІыфхэуи талъытэн фае. 2ЦІыфэу Іоф горэ зыІэ иплъхьэрэр узщыгугъышъун цІыфэу щытын фае. 3Шъори, нэмыкІ цІыфхэри шъукъызэрэсэплъырэм сэркІэ зи хэлъэп. Сэри хьыкум зытесшІыхьэжьрэп. 4Сэ сыгукІэ мыхъун горэ зыдэсшІэжьрэп, ау ащкІэ зи симылажьэу сыхъугъэп. СиІоф хьыкум тезышІыхьэрэр Зиусхьаныр ары. 5Арышъ, игъо къэмысы рапшІэу, Зиусхьаныри къэмыкІоу, Іоф горэм хьыкум тешъумышІыхь. Зиусхьаным Іофхэу шІункІыгъэм хэгъэбылъхьагъэхэр къыгъэнэфэщтых, цІыфхэм агухэм арылъхэри нафэ къышІыщтых. Ащыгъум Тхьэм хэти щытхъоу фэшъуашэр къыритыжьыщт.\n6Сшыхэр, шъуишІуагъэ къэкІоным пае, сІуагъэхэр сэ сшъхьэрэ Аполлосрэ* сакъыттегущыІэу сІуагъэх, Тхьэм игущыІэ тхыгъэхэм шъуатемыкІынэу шъодгъэшІэным пае. Ащыгъум зы цІыфым нэмыплъ рихэу, нэмыкІ цІыфым рыпагэу шъуащыщэу зи къэнэжьыщтэп. 7Адрэ цІыфхэм анахьи унахь инэу хэт узылъытэрэр? Тхьэм къыуимытыгъэу сыда уиІэр? УиІэр къыозытыгъэр Тхьэр арышъ, сыд пае узщытхъужьра, Тхьэм ар къыуимытыгъэм фэдэу?\n8ЗыжъугъэшхэкІыгъаха? Бай шъухъугъаха? Тэ тышъуимыгъусэу пачъыхьэ шъухъугъа? ШъыпкъэмкІэ па-\n3:20 Тхьэм игущыІэ тхыгъэхэм арыт – еплъ Сэбур (Псалтыр) 94:11 (урыс библиемкІэ 93:11).\n3:22 Кифэ – еплъ 1:12.\n4:6 Аполлос – еплъ 1:12.\nчъыхьэ шъухъугъагъоит, ащыгъум тэри тышъуигъусэу пачъыхьэ тыхъущтыгъ. 9Тэ апостолхэм* тиІоф сызэреплъырэр мыры: укІ зытыралъхьэгъэ цІыфхэм тафэдэу аужьырэ дэдэ чІыпІэм тэ, апостолхэр, Тхьэм тыщигъэуцугъэм фэд. Дунае пстэури, мэлэІичхэри, цІыфхэри, ІэягъэкІэ къытэплъынхэу зэкІэмэ апашъхьэ тырагъэуцуагъэм фэд. 10Христос игъогу тызэрэрыкІорэм пае, зэхэшІыкІыныгъэ зимыІэ цІыфхэм тафэдэу тыщыт, ау шъо Христос зыгу илъ цІыф Іушхэу зышъолъытэжьы. Тэ лъэкІыныгъэ тимыІэу тыщыт, ау шъо лъэкІыныгъэ шъуиІ. ЦІыфхэм лъытэныгъи къышъуфашІы, ау тэ нэмыплъ къытахы. 11Мы сыхьат дэдэм нэсыфэ, мэлакІи псыфалІи тэлІэ. Зыщытлъэн тиІэп, цІыфхэми лые къытахы, уни тиІэп. 12Тэ тІэхэмкІэ тылажьэзэ, тэулэу. ЦІыфхэр къызытэхъонхэкІэ, «Тхьэм ынэшІу къышъущерэф», ятэІожьы. ЦІыфхэм къин зытагъэщэчкІэ, тэщыІэ. 13ЦІыфхэр ІэягъэкІэ къызыттегущыІэхэкІэ, дахэкІэ ахэмэ тапэгъокІыжьы. Дунаем ихэкІэу, чІыгум ишІоим фэдэу тыкъэнэжьыгъ.\n14ШъузгъэукІытэжьынэу арэп мыр зыфэстхырэр, ау шъо сибын лъапІэхэм шъуафэдэу къыжъугурызгъэІонэу ары. 15Христос игъогу ехьылІагъэу шъуагъэшІэнэу цІыф мин шъуиІэми, ты бэу шъуиІэп. Сыда пІомэ къэбарышІур къызышъосэгъэІум, ты фэдэу сыкъышъуфэхъугъ, Христос Исус шъугухэм арылъ зэрэхъугъэм пае. 16Арышъ, сышъолъэІу, сэ силъэужхэм шъуарыкІу. 17Ащ пае Зиусхьаныр зыгу илъэу, узщыгугъышъунэу щыт Тимофееу* сикІэлэ лъапІэм фэдэу щытыр къышъуфэсэгъакІо. Чылыс зэІукІэ пстэуми зэрязгъашІэрэм тетэу, Христос игъогу сытетэу сызэрэзекІорэ шІыкІэр Тимофей шъугу къыгъэкІыжьыщт.\n18Шъуадэжь сыкъэмыкІонэу гугъэхэу, шъуащыщэу заулэмэ зашІошІыжьы. 19Ау Зиусхьаным ыІомэ, бэ темышІэу шъуадэжь сыкъэкІощт. Ащыгъум а зызышІошІыжьхэрэм ягущыІэхэм ямызакъоу ялъэкІыныгъи згъэунэфыщт, 20сыда пІомэ Тхьэм и Тетыгъошхо иІоф зыдэщыІэр гущыІэныр арэп, Тхьэм илъэкІыныгъэ ары нахь. 21Сыда шъузыфаер? Бэщ сІыгъэу шъуадэжь сыкъэкІонэу ара, хьауми шІулъэгъуныгъэрэ гушъэбагъэрэкІэ сыкъэкІонэу ара?\n4:9 апостолхэр – еплъ 1:1.\n4:17 Тимофей – Паул дэлажьэу, игъогогъухэм ащыщыгъ. Еплъ Апостол. 19:22; Фил. 2:19-22.\nПаул зинэ зышІэгъэ лІыр зэригъэмысагъэр\nЗинэ шІэн зэрэшъухэлъыр цІыфхэм къаІотэжьы: Зыгорэм ятэ ишъуз егъэшъузыжьы. Ащ фэдэ зинэ шІэн хабзэ хымэ лъэпкъхэми ахэлъэп. 2Ау щытми, шъузышІошІыжьы! Арэущтэу шъузышІошІыжьыным ычІыпІэкІэ шъугу къеоу, ар зышІэгъэ лІыр зыхэжъугъэкІын фэягъ. 3Сэ сшъхьэрэ спкъырэкІэ шъуадэжь сыщымыІэ пэтми, сыгурэ спсэрэкІэ шъуадэжь сыщыІ, шъуадэжьи шъыпкъэу сыщыІэм фэдэу, ар зышІагъэр згъэмысэгъахэ. 4Ти Зиусхьанэу Исус ыцІэкІэ шъузэІукІэу, сэри сыгурэ спсэрэкІэ шъуадэжь сыщыІэ зыхъукІэ, ти Зиусхьанэу Исус Христос илъэкІыныгъэкІэ 5а лІыр шэйтаным фэжъугъаз, ыпкъ кІодэу, Зиусхьаныр къызыкІожьыщт мафэм ыдэжь ыпсэ мыкІодэу къэнэжьыным пае.\n6Шъузэрэзыщытхъужьырэр дэгъоп. Тэджэпс тІэкІум тхьацур зэкІэ зэригъэшІоІурэр шъошІэба? 7Арышъ, псэкІодым итэджэпсыжъ* зыхэшъух, тхьацукІэ къабзэм фэдэу шъухъуным пае – джыри тхьацу мышІоІу къабзэу шъузэрэщытым фэдэу. Сыда пІомэ Христос къурмэныпхъэ къытфэхъугъ. Ар шъынэу Пасхъэ мэфэкІ мэфэшхохэм* адэжь Тхьэм къурмэныпхъэу фашІыщтыгъэм фэд. 8Арышъ, мэфэкІ мэфэшхор тэжъугъэгъэлъапІэ, ау бзэджагъэмрэ дэигъэмрэ ятэджэпсыжъэу орэмыхъу, ау гукъэбзагъэмрэ шъыпкъагъэмрэ яхьалыгъу мышІоІу къабзэкІэ мэфэкІ мэфэшхор тэжъугъэгъэлъапІэ.\n9Зинэ зышІэхэрэм гъусэ шъуафэмыхъунэу къышъуфэстхыгъ. 10Сэ къезгъэубытыгъэр мы дунаем ицІыфхэм ащыщхэу зинэ зышІэхэрэри, нэйпсыехэри, хъункІакІохэри, тхьэ нэпцІхэр зыгъэлъапІэхэрэри арэп. Арэущтэу\n5:7 тэджэпсыжъыр – Паул тэджэпсыжъым фигъадэрэр псэкІодэу зезыгъэубгъоу, адрэ цІыфхэм узым фэдэу зэпахырэр ары.\n5:7 Пасхъэ зыцІэ мэфэкІ мэфэшхохэр – а мэфэкІ мэфэшхохэр джуртхэм зыкІагъэмэфэкІырэр пщылІыныгъэм къыхищыжьхэзэ, Тхьэм ахэр Мысырым (Египет) къызэрэригъэкІыжьыгъагъэхэр ары. А мэфэкІ мэфэшхохэм апэ тэджэпс зыхэлъ хьалыгъур чІадзыжьы, мэфэшхохэм адэжьи тэджэпс тхьацум халъхьэрэп.\nщытыгъэмэ, дунаем шъутекІыжьын фаеу хъущтыгъ. 11Ау къышъуфэстхыгъэр мыры: Зыгорэ шъушыкІэ зэджэжьэу щытми, зинэ ышІэмэ, е нэйпсыеу щытмэ, е тхьэ нэпцІхэр егъэлъапІэхэмэ, е нэмыкІ цІыфхэм ІэягъэкІэ атегущыІэмэ, е ешъуакІоу щытмэ, е хъункІакІоу щытмэ, ащ фэдэ цІыфым гъусэ шъуфэмыхъу. Ащ фэдэ цІыфым ыкІи шъудэмышх.\n12Чылыс зэІукІэм щымыщхэм сэ хьыкум атесшІыхьанэу сиІоф хэлъа? Чылыс зэІукІэм щыщхэр арыба, хьыкум зытешъушІыхьан фаер? 13Чылыс зэІукІэм щымыщхэм Тхьэм хьыкум атришІыхьащт. «Арышъ, цІыф бзаджэр зыхэжъугъэкІ».*\nХристианхэр зэдао хъущтэп\nШъуащыщ горэм нэмыкІ горэм дэон Іоф фыриІэмэ, Тхьэм ицІыф лъапІэхэм апашъхьэ римыщэу, хьыкумышІэхэу* ТхьэмкІэ шІошъхъуныгъэ зимыІэхэм апашъхьэ рищэнэу сыдэущтэу гушхора? 2Тхьэм ицІыф лъапІэхэм дунаем ицІыфхэм хьыкум зэратырашІыхьащтыр шъошІэба? Дунаем ицІыфхэм хьыкум атешъушІыхьащтмэ, дэон Іоф цІыкІухэмкІи хьыкум шъушІынэу шъуифэшъуашэба? 3МэлэІичхэмэ хьыкум тэ зэратетшІыхьащтыр шъошІэба? Ащ нахьи нахьыбэу мы дунаем иІофхэмкІэ хьыкум тшІышъунба? 4Ащ фэдэ дэон Іоф шъуиІэ зыхъукІэ, чылыс зэІукІэм щыщхэм зэрамыпэсэрэ цІыфхэм а Іофым хьыкум тыряшъумыгъэшІыхь. 5ШъузгъэукІытэжьынэу ар сэІо. Зэшыхэм язэдэон ІофыкІэ хьыкум зышІын зылъэкІынэу, зэхэшІыкІыныгъэ зиІэ зыгорэ къышъухэтба? 6Ау джы зэрэхъурэмкІэ, зы къошым адрэ къошыр хьыкумышІэм ыпашъхьэ рещэ – шІошъхъуныгъэ зимыІэхэм апашъхьэ ащ фэдэу ешІэ.\n5:13 цІыф бзаджэр зыхэжъугъэкІ – еплъ Пегъымбар Мусэ ятфэнэрэ тхылъэу ытхыгъэм 17:7.\n6:1 хьыкумышІэр – зы цІыф горэ хыеу е мысэу щытмэ, хабзэм иунашъо тетэу зэхэзыфырэр ары.\n7Шъыпкъэм шъуфаемэ, шъуащыщэу зыгорэм адрэ къошыр хьыкумышІэм ыпашъхьэ зэрэрищэрэр шъоркІэ емыкІу. Арэущтэу шъушІыным нахьи, адрэхэм яягъэ къызяжъугъэгъэкІымэ нахьышІу, зяжъугъэгъапцІэми нахьышІу. 8Ау шъо шъушъхьэкІэ шъушы дэдэхэми шъуиягъэ яшъогъэкІы ыкІи къэшъогъапцІэх.\n9Шъыпкъагъэ зимыІэ цІыфхэм Тхьэм и ТетыгъошхокІэ* Іахьэ къызэралъымысыщтыр шъошІэба? Шъушъхьэ шъумыгъэпцІэжь: Зинэ зышІэхэрэми, тхьэ нэпцІхэр зыгъэлъапІэхэрэми, хъулъфыгъэхэм шъузпІалъэу якІуалІэхэрэми, 10тыгъуакІохэми, нэйпсыехэми, ешъуакІохэми, нэмыкІ цІыфхэм ІэягъэкІэ атегущыІэхэрэми, хъункІакІохэми Тхьэм и ТетыгъошхокІэ Іахьэ къалъысыщтэп. 11Шъуащыщ зыгорхэри ахэмэ афэдэ цІыфхэу щытыгъэх Ау ти Зиусхьанэу Исус Христос ыцІэкІи, ежь Ыпсэ ЛъапІэ илъэкІыныгъэкІи Тхьэм шъуипсэкІодхэр шъугухэм ариукъэбзыкІыжьыгъэх, ежь ибынхэуи шъуигъэнэфагъ, ежьым ыдэжькІи шъыпкъагъэ шъуиІэу шъуилъытагъ.\nШъупкъыхэмкІэ Тхьэр жъугъэлъапІэ\n12«Сыд щыщи сшІэн сыфит», цІыфхэм аІо. Ар шъыпкъэ, ау Іоф пстэуми яшІуагъэ къытэкІыщтэп. Сыд щыщи сшІэн сыфит, ау зы Іоф горэм тетыгъо къысфыриІэ хъущтэп. 13«Шхыныр ныбэм пае щыІ, ныбэри шхыным пае», цІыфхэм аІо. Ари шъыпкъэ, ау Тхьэм тІури ыгъэкІодыщт. Ау пкъыр зинэ шІэным пае щыІэп, Зиусхьаным пае нахь. Зиусхьанри пкъым пае щыІ. 14Тхьэм Зиусхьаныр лІагъэхэм къахигъэтэджыкІыжьыгъ. ИлъэкІыныгъэкІэ тэри лІагъэхэм тыкъахигъэтэджыкІыжьыщт. 15Шъупкъыхэр Христос ыпкъ щыщхэм зэрафэдэхэр шъошІэба? Ащыгъум Христос ыпкъ щыщхэр бзылъфыгъэ хэтакІом ыпкъ щыщхэу згъэхъуна? Хьау, ар хъухэщтэп. 16Зыгорэ бзылъфыгъэ хэтакІо горэм гъусэ фэхъумэ, а тІур зыпкъ зэрэхъурэр шъушІэрэба? Сыда пІомэ Тхьэм игущыІэ тхыгъэхэм арыт:* «ИтІур зыпкъ\n6:9 Тхьэм и Тетыгъошхо – къэкІорэ дунаем ыдэжь Тхьэм ежь ицІыфхэу иТетыгъошхо ыІэчІэгъ чІэтхэм ынэшІу къащифэзэ, ІофышІухэу къалъигъэсыщтхэр ары.\n6:16 Тхьэм игущыІэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм 2:24.\nхъущтых». 17Ау зыгорэ Зиусхьаным гъусэ фэхъумэ, зыгу-зыпсэу дэхъущт.\n183инэ шІэным зыщышъудзый! Сыд фэдэрэ нэмыкІ псэкІодэу цІыфым ышІэрэр ыпкъы епхыгъэп, ау зинэ зышІэрэм ежь ыпкъы псэкІод решІэжьы. 19Шъупкъыхэр Тхьэм Ыпсэ ЛъапІэу шъугухэм арылъым зэриунэ лъапІэр, шъупкъыхэри шъошъуиехэу зэрэщымытхэр шъошІэба? 20Тхьэм пкІэ лъапІэкІэ шъуищэфыгъ. Арышъ, шъупкъыхэмкІи шъуипсэхэмкІи Тхьэр жъугъэлъапІэ.\nКъурмэныпхъэу тхьэ нэпцІхэм афашІыгъэм ыл ехьылІагъ\nКъурмэныпхъэу тхьэ нэпцІхэм афашІыгъэм ыл* ехьылІагъэу мыр къэсэІо: Тэ зэкІэми шІэныгъэ зэрэтиІэр тэшІэ. ШІэныгъэм цІыфхэм зашІуегъэшІошІыжьы, ау шІулъэгъуныгъэм цІыфхэм гурэ псэрэкІэ лъэкІыныгъэ арегъэгъоты. 23ы цІыф горэм шІэныгъэ иІэу шІошІмэ, зэришІэн фаем фэдэу джыри ышІэрэп. 3Ау цІыфэу Тхьэр шІу зылъэгъурэр Тхьэм къешІэ.\n4Арэущтэу къурмэныпхъэу тхьэ нэпцІхэм афашІыгъэм ыл ехьылІагъэу мыр сэІо: А тхьэ нэпцІхэр дунаем зыкІи зэрэщымыІэхэри, зы Тхьэ закъом нэмыкІ Тхьэ зэрэщымыІэри тэшІэ. 5Уашъоми чІылъэми цІыфхэм тхьэу алъытэхэрэр щыІэхэми, (цІыфхэм тхьэу алъытэхэрэмрэ зиусхьанхэу алъытэхэрэмрэ бэу зэрэщыІэхэм фэдэу) 6тэ зы Тхьэ закъоу тиІэр Ты лъапІэр ары. ЗэкІэри къэзыгъэхъугъэр ежьыр ары, ежьым паий тыщыІ. Зы Зиусхьан закъоу тиІэр Исус Христос ары. Тхьэм ащ зэкІэри къыригъэгъэхъугъ, ащи щыІэныгъэ къытеты.\n8:1 Къурмэныпхъэу тхьэ нэпцІхэм афашІыгъэм ыл – бэдзэрхэм щащэгъэ лым щыщыбэ тхьэ нэпцІхэм къурмэныпхъэу афашІыгъэгъэ лэу щытыгъ. Ащ фэдэ лы ашхымэ, тхьэ нэпцІ фэлэжьэнымкІэ мысэ хъунхэу христиан горэхэр щыщынэщтыгъэх.\n7Ау зэкІэми а шІэныгъэр яІэп. ЦІыф заули тхьэ нэпцІхэм ясагъэхэшъ, ащ фэдэ лы зашхыкІэ, тхьэ нэпцІ горэм къурмэныпхъэу фэхъугъэ шъыпкъэм фэдэу, а лыр ашхы. Арышъ, а лыр хьалэл е мыхьалэл амышІэу, агухэмкІэ еджэнджэшхэу, а лыр зашхыкІэ, агухэр аушІоих. 8Гъомылапхъэм Тхьэм нахь пэгъунэгъэу тигъэхъурэп. Тышхэмэ тишІуагъэ къакІорэп, тымышхэми тиягъэ къакІорэп.\n9Ау шІошьхъуныгъэ макІэ зиІэхэм ягъогу шъуифитыныгъэ зыгъэлъэпаорэ мыжъоу щафэмыхъунэу шъуфэсакъ. 10Сыда пІомэ а лыр хьалэл е мыхьалэл ымышІэу, ыгукІэ еджэнджэшрэм о шІэныгъэ зиІэм тхьэ нэпцІым иунэшхо ащ фэдэ лыр щыпшхэу ылъэгъумэ, а лыр ащи ебгъэшхынба? 11Арэущтэу уишІэныгъэкІэ шІошъхъуныгъэ макІэ зиІэ пшэу Христос ыпсэ зыфитыгъэр огъэкІоды. 12Шъушыхэу а лыр хьалэл е мыхьалэл амышІэу агухэмкІэ еджэнджэшхэрэм псэкІод яшъушІэу, агухэмкІэ зяжъугъэгъэмысэмэ, Христос ары псэкІод зашъушІэрэр. 13Арышъ, шхынэу сшхырэмкІэ сшы псэкІод езгъашІэмэ, лы сшхыжьыщтэп, сшы псэкІод есымыгъэшІэным пае.\nАпостолым фитыныгъэу иІэхэр\nСэ сыапостолба? Сэ сышъхьафитба? Исус Христосэу ти Зиусхьан слъэгъугъэба? Зиусхьаным Іофэу фэсшІагъэм шІугъэу къыхэкІыгъэр шъорыба? 2НэмыкІ цІыфхэмкІэ апостолэу сыщымытми, шъоркІэ сыапостол. Зиусхьаныр шъугухэм арылъ зэрэхъугъэм пае, сызэрэ апостолыр къэзыгъэшъыпкъэжьырэ мыхъурыр* шъоры.\n3Хьыкум сэ къыстезышІыхьанэу фаехэмэ мыры ясІорэр: 4Тэри тышхэнэу ыкІи тешъонэу тыфитба? 5Кифэ*, адрэ апостолхэм, Зиусхьаным ышхэм* тафэдэу, тэри шІошъхъуныгъэ зиІэ шъуз гъусэ зыфэтшІынэу тыфитба?\n9:2 мыхъур – арапыбзэкІэ «хъытым», тыркубзэкІи «мыхьыр» зыфаІорэр ары.\n9:5 Кифэ – еплъ 1:12.\n9:5 Зиусхьаным ышхэр – еплъ Марк 6:3.\n6ЗызыІыгъыжьынэу ежь зыІэхэмкІэ лэжьэн фэе закъохэр сэррэ Варнавэрэ* ара?\n7ДзэлІыр ежь иахъщэкІэ мэзауа? Хэта сэнэшъхьэ хатэ зышІэу сэнашъхьэ зымышхырэр? Ащ фэдэу, щэ емышъоу Іэхъогъур хэта зыгъэхъурэр? 8ЦІыфхэр зэрэгущыІэхэрэм фэдэу, мы Іофхэр сэІоха? Хьау, Тэурат хабзэм ащ фэдэ къабзэу итба? 9Сыда пІомэ пегъымбар Мусэ и Тэурат хабзэ мырэущтэу ит:* «Цум лэжьыгъэр зиІокІэ, ыжэ зэтемыпх». Арэущтэу зиІокІэ, цухэр ара Тхьэр зыфэгумэкІырэр? 10Щэч хэмылъэу Тхьэм зыфиІорэр тэрыба? Ары, тэщ пае ар тхыгъэ; сыда пІомэ лІэу жъорэми лэжьыгъэр зыІорэми лэжьыгъэм щыщ яІахьэ къалъысынэу гугъэ ямыІэу лажьэхэ хъущтэп. 11Ащ фэдэу, Тхьэм Ыпсэ ЛъапІэ ичылэпхъэшІу шъугухэм арытлъхьагъэшъ, шъо тэ тиІоф шІугъэу къыхэкІырэр зыгъотхэрэм мы дунаем тищыкІагъэр къытэшъутымэ, баща? 12НэмыкІ цІыфхэм ящыкІагъэр зэряшъутыщтым щыгугъынхэу фитыныгъэ яІэмэ, ахэмэ анахьыбэу тэ бэкІэ нахь фитыныгъэ тиІэба?\nАу а фитыныгъэм ишІуагъэ къызэдгъэкІыгъэп. Ар мыхъоу, Христос ехьылІэгъэ къэбарышІум пэрыохъу тыфэмыхъуным пае, Іоф пстэури тэщыІэ. 13ЦІыфхэм Тхьэм иунэшхо пае псапэу атырэм щыщ ащ щылажьэхэрэм яшхын Іахьэ зэрагъотырэр шъошІэба? Къурмэн шІыпІэм щылажьэхэрэми къурмэныпхъэу ащ телъым щыщ яІахьэ зэрагъотырэр шъошІэба? 14Ащ фэдэу, къэбарышІур* зыгъэІухэрэм зэрыпсэун Іахьэр къэбарышІумкІэ зэрагъотын фаемкІэ Зиусхьаным унашъо ышІыгъ*.\n15Ащ фэдэ фитыныгъэм ишІуагъэ къызэзгъэкІыгъэп, а фитыныгъэри къэзгъотынэу арэп мыр зыфэстхырэр. Сызэрыпагэрэ Іофыр зыгорэм ыгъэкІодыным нахьи, лІэ-\n9:6 Варнавэ – чылыс зэІукІэм итхьаматэ инхэм ащыщыгъ. Паул иІоф зыщишІэгъэ апэрэ илъэсхэм Варнавэ ащ игъогогъоу щытыгъ. Еплъ Апостол. 4:36; 13:1-15:39; Гал. 2:1.\n9:9 пегъымбар Мусэ и Тэурат хабзэ ит – еплъ Пегъымбар Мусэ ятфэнэрэ тхылъэу ытхыгъэм 25:4.\n9:14 къэбарышІур – Исус Христос ехьылІэгъэ къэбарышІур ары. Тхьэм пегъымбархэм ажэкІэ къызэригъэгугъэгъэ Іофхэр Исус Христос Іофэу ышІагъэмкІэ ыгъэшъыпкъэжьхэзэ ыгъэхъугъэх, арэущтэуи цІыфхэр мыкІодхэу къызэригъэнэжьынхэ гъогу афишІыгъ.\n9:14 Зиусхьаным унашъо ышІыгъ – еплъ Маттэ 10:10; Лука 10:7.\nныгъэр нахь къэсэштэ. 16Ау къэбарышІур зэрэзгъэІурэм сырыпэгэн слъэкІыщтэп, сыда пІомэ къэбарышІур сымыгъэІу хъущтэп. КъэбарышІур сымыгъэІумэ, сыхьатмыгъо сежьагъ. 17Ар сыфаеу сшІэмэ, ІэхьышІу згъотыщт. Ау сыфэмыеу сшІэмэ, Іофэу Тхьэм спшъэ къырилъхьагъэр сэгъэцакІэ ныІэп. 18Сыда ащыгъум сиІэхьышІу? СиІэхьышІу мыры: къэбарышІум сыфэлажьэу, сифитыныгъэ ишІуагъэ зэсымыгъэкІэу, уасэ хэмылъэу ар зэрэзгъэІурэр ары.\n19Сыда пІомэ зыми тетыгъо къысфыримыІэу, сышъхьафит пэтми, цІыфыбэ Христос игъогу тезгъэхьанхэм пае, цІыф пстэуми Іофтабгэ сафэхъугъ. 20Джуртхэр Христос игъогу тезгъэхьанхэм пае, джуртхэм сафэдэу зысшІыгъ. Тэурат хабзэм ыІэчІэгъ сычІэмыт пэтми, Тэурат хабзэм ыІэчІэгъ чІэт цІыфхэр Христос игъогу тезгъэхьанхэм пае, Тэурат хабзэм ыІэчІэгъ чІэт цІыфхэм афэдэу зысшІыгъ. 21Ащ фэдэу, Тэурат хабзэм ыІэчІэгъ чІэмыт цІыфхэри Христос игъогу тезгъэхьэнхэм пае, Тэурат хабзэм ыІэчІэгъ чІэмыт цІыфхэм афэдэу зысшІыгъ. Тхьэм ихабзэ ыІэчІэгъ сычІэмытэу арэп ащ къикІырэр, Христос ихабзэ ыІэчІэгъ сычІэт. 22ПІІошъхъуныгъэ макІэ зиІэхэм сишІуагъэ язгъэкІыным пае, шІошъхъуныгъэ макІэ зиІэхэм афэдэу зысшІыгъ. Лъэныкъо пстэумкІи цІыф пстэуми афэдэу зысшІыгъ, зи мыхъуми цІыф заулэ мыкІодхэу къэнэжьынхэм пае. 23КъэбарышІум сишІуагъэ езгъэкІыным пае, мы Іоф пстэури сэшІэ, къэбарышІум шІугъэу къыхэкІырэм щыщ сиІахьэ згъотыным пае.\n24Зэпачъэхэрэр зэкІэри мачъэх, арышъхьакІэ ахэмэ ащыщэу зыр ары ныІэп текІоныгъэм итандж къэзыхьырэр, ари шъошІэба? Ар къэшъухьыным пае, шъучъ. 25Хэт чъэми, зэкІэмкІи зещыІэ. Ахэмэ кІодыжьын тандж къахьыным пае, мачъэх, ау тэ мыкІодыжьын тандж къызэрэтхьыным ыуж тит. 26Арышъ, сызэрэчъэрэр сыздачъэрэ чІыпІэр сымышІэу арэп. Жьыбгъэм бжымкІэ хаорэм сыфэдэп. 27Ау спкъы къин есэгъэщэчы ыкІи сэгъэдаІо, адрэ цІыфхэм къэбарышІур зязгъэІу ужым, Тхьэм симыдэу сыкъэмынэным пае.\nТхьэ нэпцІхэм шъуафэсакъ\nСшыхэр, тятэжъхэр пегъымбар Мусэ игъусэхэу пстэури ошъуапщэ горэ* пащэ афэхъоу, а ошъуапщэм ычІэгъ зэрэщызекІощтыгъэхэри, ахэр зэкІэ хым* зэпырыкІыжьхи, къызэрэхэкІыжьыгъэхэри шъумышІэу шъущытынэу сыфаеп. 2Ошъуапщэр пащэ афэхъоу, хым зэпырыкІыжьыгъэ цІыф пстэури пегъымбар Мусэ игъогу рыкІонхэу зэрагъэумэхъыгъэм фэдэу щытыгъ. 3Ахэмэ зэкІэми Тхьэм ыдэжь къикІыгъэ шхыныр* ашхыщтыгъ. 4Ахэр зэкІэ Тхьэм зэригъашъощтыгъэ псыми* ешъощтыгъэх, сыда пІомэ псэу зэшъоштыгъэр къадэкІощтыгъэ мыжъошхом къыхэкІыщтыгъ. А мыжъошхор Христос арыгъэ. 5Ау ахэмэ анахьыбэхэм Тхьэм ыгу яІугъэп. Арэущтэу шъоф нэкІым щыкІодыгъэх.\n6Ахэр Іоф бзаджэхэм зэракІэхъопсыщтыгъэхэм фэдэу, такІэмыхъопсынэу ахэмэ къяхъулІагъэр тэркІэ нэшан. 7Ахэмэ ащыщэу купым фэдэу тхьэ нэпцІхэр шъумыгъэлъапІэх, Тхьэм игущыІэ тхыгъэхэм зэрарытым фэдэу,* «ЦІыфхэр шхэнхэу ыкІи ешъонхэу тІысыгъэх. ЕтІанэ джэгунхэу тэджыжьыгъэх». 8Ахэмэ ащыщэу купым зэрашІэщтыгъэм фэдэу, зинэ* тэшъумыгъашІ. Арэущтэу нэбгырэ мин тІокІырэ щырэ зы мэфэ закъокІэ кІодыгъэх. 93иусхьанри тэшъумыгъэгъэунэфы, ахэмэ ащыщэу купым зэрагъэунэфыщтыгъэм фэдэу. Ахэр блэхэм аукІыгъэх.* 10Шъумытхьаусых, ахэмэ ащыщэу купым зэра-\n10:1 ошъуапщэ горэ – еплъ Пегъымбар Мусэ ятІонэрэ тхылъэу ытхыгъэм 13:21,22.\n10:1 хым – еплъ Пегъымбар Мусэ ятІонэрэ тхылъэу ытхыгъэм 14:19-29.\n10:3 Тхьэм ыдэжь къикІыгъэ шхыныр – еплъ Пегъымбар Мусэ ятІонэрэ тхылъэу ытхыгъэм 16:31-35.\n10:4 Тхьэм зэригъашъощтыгъэ псым – еплъ Пегъымбар Мусэ ятІонэрэ тхылъэу ытхыгъэм 17:3-6 ыкІи яплІэнэрэ тхылъэу ытхыгъэм 20:7-11.\n10:7 Тхьэм игущыІэ тхыгъэхэм зэрарытым фэдэу – еплъ Пегъымбар Мусэ ятІонэрэ тхылъэу ытхыгъэм 32:6.\n10:8 зинэ – еплъ Пегъымбар Мусэ яплІэнэрэ тхылъэу ытхыгъэм 25:1-9,\n10:9 блэхэм аукІыгъэх – еплъ Пегъымбар Мусэ яплІэнэрэ тхылъэу ытхыгъэм 21:5-6.\nшІэщтыгъэм фэдэу. Ахэр лІэныгъэ къэзыхьырэ мэлэІичым ыгъэкІодыгъэх*.\n11Мы Іофхэр ахэмэ къяхъулІагъэх, цІыфхэм нэшанэу къафэхъуным пае. Тэ цІыфхэу лъэхъанэхэм якІэух къызнэсыгъэхэм къыдгурагъэІоным пае, мы Іофхэр атхыгъэх. 12Ау цІыфэу пытэу щытэу гугъэрэр темыфэным фэрэсакъ. ЦІыфхэм псэкІод ашІэнэу дэзыхьыхын Іофхэу адрэ цІыфхэм апэ къифэхэрэм анэмыкІ шъуапэ къифагъэхэп. Тхьэр шъыпкъэ, зэрэшъулъэкІыщтым блэкІэу, псэкІод шъушІэнэу дэзыхьыхын Іоф горэ шъуапэ къифэнэу фит ышІыщтэп. Ау псэкІод шъушІэнэу дэзыхьыхын Іоф горэ шъуапэ къызифэкІэ, ащ шъупэуцужьышъунэу Тхьэм гъогу къышъуфишІыщт.\n14Арышъ, силъапІэхэр, тхьэ нэпцІ гъэлъэпІэным зыщышъудзый. 15Шъо, зэхэшІыкІыныгъэ зиІэхэм, ахэр шъосэІох. Сэ къасІорэм шъо шъушъхьэкІэ хьыкум тешъушІыхьажь. 16Ти Зиусхьан Исус илІэныгъэ тыгу къэдгъэкІыжьэу, тызэгъусэу тызышхэкІэ, сэнэпс шъуалъэм пае Тхьэм щытхъу фэтэшІы. Сэнэпсым тызешъокІэ, Христос ылъэу къащым щыкІэкІыгъэмкІэ ежьым гъусэ тыфэхъуба? Хьалыгъур зызэготчыкІэ, Христос ыпкъ гъусэ тыфэхъуба? 17Хьалыгъур зызакъоу зэрэщытым пае, тэ бэу тыхъуми, зы тэхъу; сыда пІомэ а зы хьалыгъу закъом тиІахьэ хэлъ.\n18Израил лъэпкъым шъуеплъ. Къурмэныпхъэм ыл зышхыхэрэм Тхьэу къурмэн зыфашІырэм гъусэ фэхъухэба? 19Сэ зыфасІорэр сыда? Къурмэныпхъэм ыл зыгорэ щытэу, е тхьэ нэпцІыр зыгорэ щытэу сэІуа? 20Хьау, ар сІуахэрэп. Ау хымэ лъэпкъхэм къурмэн зашІыкІэ, джынапцІэхэм шъыпкъэкІэ къурмэн афашІы нахь, Тхьэм фашІырэп. Ау шъо джынапцІэхэм гъусэ шъуафэхъунэу сыфаеп. 21Зиусхьаным ишъуалъэми джынапцІэхэмэ яшъуалъэми шъурешъо хъущтэп. Зиусхьаным иІанэми джынапцІэхэмэ яІанэми шъупэсы хъущтэп. 22Хьауми Зиусхьаныр дгъэгубжынэу тыпылъа? Ежьым нахьи тынахь лъэша?\n10:10 мэлэІичым ыгъэкІодыгъэх – еплъ Пегъымбар Мусэ яплІэнэрэ тхылъэу ытхыгъэм 16:41-49.\nСыд шъушІэми, цІыфхэм Тхьэм щытхъу фяжъугъэшІыным пае, ар шъушІэ\n23«Сыд щыщи тшІэн тыфит», цІыфхэм аІо. Ар шъыпкъэ, ау Іоф пстэури ІэпыІэгъу къытфэхъухэрэп. Сыд щыщи тшІэн тыфит, ау Іоф пстэуми яшІуагъэк къытэкІырэп. 24Хэти ежь ишІуагъэ ыуж ерэмыт, нэмыкІ цІыфхэм яшІуагъэ ыуж ерэт нахь.\n25Бэдзэрым щащэрэр зэкІэ шъушхы, щэч зи шъугу къишъумыгъахьэу. 26Сыда пІомэ «ЧІылъэри чІылъэм тет пстэури Зиусхьаным ий»*.\n27ШІошъхъуныгъэ зимыІэ горэм шъуигъэшхэнэу шъуригъэблэгъагъэу щытмэ, шъукІонэуи шъуфаемэ, щэч шъугу къишъумыгъахьэу, Іанэм къытралъхьэрэри шъушхы. 28Ау зы цІыф горэм, «Мыр тхьэ нэпцІхэм афашІыгъэ къурмэныпхъэм ыл», къышъуиІомэ, къышъозыІуагъэм паерэ гу илъым паерэ ар шъумышхы; сыда пІомэ «ЧІылъэри чІылъэм тет пстэури Зиусхьаным ий». 29Гум илъэу зыфасІорэр шъо шъугухэм арылъыр арэп, къышъозыІуагъэм ыгу илъыр ары нахь; сыда пІомэ нэмыкІ цІыф горэм щэчэу ыгу къыригъахьэрэм сифитыныгъэ сыд пае ыгъэмысэна? 30Тхьэм щытхъу сэ фэсшІэу зыгорэ сшхымэ, зэрэсшхырэмкІэ сыд пае цІыфхэм сагъэмысэщта?\n31Арышъ, шъушхэми, шъуешъоми е нэмыкІ горэ шъушІэми, цІыфмэ Тхьэм щытхъушхо фяжъугъэшІыным тетэу ар шъушІэ. 32Джуртхэми, урымхэми, Тхьэм ичылыс зэІукІэм щыщхэми ягъогукІэ зыгъэлъэпаорэ мыжъо шъуафэмыхъу. 33Сэри Іофэу сшІэрэ пстэумкІэ цІыф пстэуми агу къызэрэсэІуным сыпылъ, сыда пІомэ сэ сишІуагъэ ыуж ситэп, цІыфыбэмэ яшІуагъэ ыуж сит нахь, ахэр мыкІодхэу Тхьэм къыгъэнэжьынхэм пае.\nЛъэкІыныгъэхэу Тхьэм Ыпсэ ЛъапІэ цІыфхэм къаритхэрэр\nСшыхэр, Тхьэм Ыпсэ ЛъапІэ цІыфхэм лъэкІыныгъэхэу къаритхэрэр зыфэдэхэр шъумышІэу шъукъэзгъэнэнэу сыфаеп. 2Христос шъумышІэу шъузыщэтым, тхьэ нэпцІ бзакохэм шъукъыращэкІэу зэрэщытыгъэм фэдэу, ахэмэ адэжь шъузэрэкІощтыгъэр шъошІэ. 3Арышъ, мыр къыжъугурызгъэІонэу сыфай: Тхьэм Ыпсэ ЛъапІэ илъэкІыныгъэкІэ къэгущыІэу, хэти Исус ебгын ылъэкІыщтэп, Тхьэм Ыпсэ ЛъапІэ илъэкІыныгъэкІи мыхъоу, «Исусыр ары Зиусхьаныр», ыІошъущтэп.\n4Тхьэм Ыпсэ ЛъапІэ цІыфхэм лъэкІыныгъэхэу къаритхэрэр зэфэшъхьафых, ау Тхьэм Ыпсэ ЛъапІэ зы. 5Іофхэу цІыфхэм Зиусхьаным фашІэхэрэр зэфэшъхьафых, ау а цІыф пстэури зы Зиусхьан дэдэм фэлажьэх. 6Тхьэм цІыфхэм Іоф ашІэнэу лъэкІыныгъэ зэраритырэр\nзэфэмыдэу щыт, ау а Іофхэр зэкІэ цІыф пстэуми ашІэнхэу лъэкІыныгъэ язытырэ Тхьэр зы.\n7Тхьэм Ыпсэ ЛъапІэ хэти зэфэмыдэу зыкъырегъэлъагъу, шІошъхъуныгъэ зиІэ пстэуми ишІуагъэ аригъэкІыным пае. 8Тхьэм ежь Ыпсэ ЛъапІэ къыбгъодэкІэу, зэхэшІыкІыныгъэ зиІэ гущыІэхэр къыІонхэу зы цІыф горэм лъэкІыныгъэ къыреты, нэмыкІ цІыфми Тхьэм ежь Ыпсэ ЛъапІэ тетэу, шІэныгъэ зиІэ гущыІэхэр къыІонхэу лъэкІыныгъэ къыреты. 9НэмыкІ цІыфми а Псэ ЛъэпІэ дэдэм къыбгъодэкІэу, шІошъхъуныгъэ иІэнэу лъэкІыныгъэ къыреты; нэмыкІ цІыфми а Псэ ЛъэпІэ дэдэм къыбгъодэкІэу, сымаджэхэр ыгъэхъужьынхэу лъэкІыныгъэхэр къыретых. 10НэмыкІ цІыфми Іофышхо гъэшІэгъонхэр ышІэнхэу лъэкІыныгъэ къыреты; нэмыкІ цІыфым ыгу Тхьэм ежь игущыІэхэр къырилъхьэхэу, ахэр къыІонхэу лъэкІыныгъэ къыреты; нэмыкІ цІыфми Іоф горэ Тхьэм Ыпсэ ЛъапІэ ыдэжь къикІымэ, къимыкІымэ, зэхишІыкІынэу лъэкІыныгъэ къыреты; етІанэ нэмыкІ цІыфми ымышІэрэ бзэхэмкІэ къэгущыІэнэу лъэкІыныгъэ къыреты; нэмыкІ цІыфми а бзэхэр зэридзэкІынхэу лъэкІыныгъэ къыреты. 11А Псэ ЛъэпІэ дэдэр ары цІыфхэм ахэр ашІэнхэу лъэкІыныгъэхэр къязытырэр. Хэти шъхьафэу, Тхьэм Ыпсэ ЛъапІэ зэрэфаем тетэу реты.\nПкъыр зы, пкъым щыщхэр бэ\n12Пкъым щыщхэр бэ хъухэми, пкъыр зы. Пкъым щыщ пстэури бэ хъухэми, а зы пкъым щыщых. Христос иІоф арэущтэу щыт. 13Сыда пІомэ тэ тыджуртми, тыурымми, тыпщылІми, тышъхьафитми, тэ зэкІэ а зы Псэ ЛъапІэр тыгухэм арылъынэу тызаумэхъым, Христос ыпкъ щыщ тыхъугъ, Христосми а зы Псэ ЛъапІэм тэ пстэуми тиІахьэ хэлъэу ыгъэхъугъ.\n14Сыда пІомэ пкъым щыщхэр зэп, бэ мэхъух нахь, 15Лъакъом «Іэу сызэрэщымытым пае, пкъым сыщыщэп», ыІомэ, ащ пае пкъым щымыщэу мэхъуа? 16ТхьакІумэми «Нэу сызэрэщымытым пае, пкъым сыщыщэп», ыІомэ, ащ пае пкъым щымыщэу мэхъуа? 17Пкъыр зэкІэ нэу щытыгъэмэ, зэхэхыныгъэм иІоф сыдэущтэу хъущтыгъ? Ащ фэдэуи пкъыр зэкІэ тхьакІумэу щытыгъэмэ, пэмэныгъэм иІоф сыдэущтэу хъущтыгъ?\n18Ау Тхьэм пкъым щыщ пстэури зэхилъхьагъ, сыд фэди ежьыр зэрэфаем тетэу. 19Пкъым щыщхэр зэкІэ зы закъоу щытыгъэмэ, пкъыр тыдэ къэнэщтыгъа? 20Ау джы зэрэщытымкІэ пкъым щыщхэр бэ мэхъух, ау пкъыр зызакъо.\n21Нэм «Сэ усищыкІагъэп», ыІоу, Іэм риІошъущтэп. Шъхьэми «Сэ шъусищыкІагъэп», ыІоу, лъакъохэм ариІошъущтэп. 22Ау пкъым щыщхэу адрэмэ анахьи нахь кІуачІэ зимыІэхэу къэлъагъохэрэр нахь тищыкІагъэх. 23Пкъым щыщхэу лъытэныгъэ зифэмышъуашэу тлъытэхэрэми нахь тафысакъы. 24Пкъым щыщхэу тызтеукІытэхьэхэрэри нахь екІоу тэгъэбылъых. Пкъым щыщхэу тызтемыукІытыхьэхэрэм ар ящыкІагъэп. Ау пкъым щыщхэу лъытэныгъэ зимыІэхэм адрэ щыщхэм анахьи нахь лъытэныгъэ аритэу, Тхьэм пкъыр зэхилъхьагъ. 25Тхьэм арэущтэу зыфишІагъэр тэ ежь ыпкъ щыщхэр тызэпэмыуцоу, тызэфэдэу тызэфэсакъыжьыныр ары. 26Арышъ, пкъым щыщэу зыгорэм къин ыщэчмэ, а пкъым щыщ пстэуми дащэчы. Ащ фэдэу, пкъым щыщэу зыгорэм лъытэныгъэ ыгъотымэ, а пкъым щыщ пстэури дэгушІох.\n27Шъо Христос шъурипкъ, шъуащыщэу хэти а пкъым шъущыщ. 28Чылыс зэІукІэм фэлэжьэнхэу Тхьэм апэрэмкІэ цІыф заулэ апостолхэу къыгъэнэфагъэх. ЯтІонэрэмкІи, цІыф заулэ пегъымбархэу къыгъэнэфагъэх. ЯщэнэрэмкІи, цІыф заулэмэ адрэ цІыфхэм Іофхэр арагъэшІэнхэу къыгъэнэфагъэх. ЕтІанэ Іофышхо гъэшІэгъонхэр ашІэнхэу цІыф заули къыгъэнэфагъэх. ЕтІанэ сымаджэхэр агъэхъужьынхэм пае, лъэкІыныгъэхэр яІэнхэу цІыф заули къыгъэнэфагъэх. НэмыкІхэри адрэ цІыфхэм ІэпыІэгъу афэхъунхэу, нэмыкІхэри пэрытынхэу, етІанэ нэмыкІхэми ежьхэм амышІэрэ бзэхэмкІэ къэгущыІэнхэу къыгъэнэфагъэх. 29ЦІыф пстэури апостолхэу щытхэп, арыба? ЦІыф пстэури пегъымбархэу щытхэп, арыба? ЦІыф пстэуми адрэ цІыфхэм Іофхэр арагъашІэхэрэп, арыба? ЦІыф пстэуми Іофышхо гъэшІэгъонхэр ашІэхэрэп, арыба? 30ЦІыф пстэуми сымаджэхэр агъэхъужьынхэу лъэкІыныгъэхэр яІэхэп, арыба? АмышІэрэ бзэхэмкІи цІыф пстэури къэгущыІэхэрэп, арыба? ЦІыф пстэуми ащ фэдэ бзэхэр зэрадзэкІыхэрэп, арыба?\n31Ау лъэкІыныгъэхэу анахь инхэм ауж шъуит. Джы гъогоу анахьышІур шъозгъэлъэгъущт.\nНэмыкІ лъэкІыныгъэхэу Тхьэм Ыпсэ ЛъапІэ цІыфхэм къаритхэрэр\nШІулъэгъуныгъэр шъугухэм зэрарылъыщтым шъуишъыпкъэу ыуж шъуит. Тхьэм лъэкІыныгъэхэр къызэрэшъуитыщтхэм ыуж шъуит, анахьэу Тхьэм ежь игущыІэхэр шъугухэм къарилъхьанхэшъ, ахэр къэшъуІонхэу лъэкІыныгъэ къызэрэшъуитыщтым ыуж шъуит. 2Сыда пІомэ Тхьэм Ыпсэ ЛъапІэ илъэкІыныгъэкІэ ымышІэрэ бзэкІэ къэгущыІэрэр цІыфмэ адэгущыІэрэп, Тхьэм дэгущыІэ нахь, сыда пІомэ къыІохэрэр зыми къыгурыІохэрэп. Тхьэм Ыпсэ ЛъапІэ илъэкІыныгъэкІэ шъэфхэр къеІох. 3Ау Тхьэм ежь игущыІэхэр цІыфэу зыгу къырилъхьэу, ахэр къэзыІорэр цІыфмэ адэгущыІэ, гурэ псэрэкІэ нахь лъэкІыныгъэ арегъэгъоты, агурегъаІо ыкІи егъэгушхох. 4ЦІыфэу ымышІэрэ бзэкІэ къэгущыІэрэм гурэ псэрэкІэ нахь лъэкІыныгъэ зыфегъотыжьы, ау Тхьэм ежь игущыІэхэр зыгу къырилъхьэу, ахэр къэзыІорэм чылыс зэІукІэм щыщхэм гурэ псэрэкІэ нахь лъэкІыныгъэ арегъэгъоты. 5Шъо зэкІэми шъумышІэрэ бзэхэмкІэ шъукъэгущыІэнэу сыфай, ау ащ нахьи Тхьэм ежь игущыІэхэр шъугухэм къарилъхьанхэшъ, ахэр къызэрэшъуІонхэм илъэкІыныгъэ шъуиІэнэу сыфай. Тхьэм ежь игущыІэхэр зыгу къырилъхьэу, ахэр къэзыІорэр цІыфэу ымышІэрэ бзэкІэ къэгущыІэрэм нахьи нахь ин, а бзэр зыгорэм зэримыдзэкІымэ, чылыс зэІукІэм щыщхэм гурэ псэрэкІэ нахь лъэкІыныгъэ аригъэгъотыным пае.\n6Джы, сшыхэр, шъуадэжь сыкъакІоу сымышІэрэ бзэкІэ сыкъэгущыІэмэ, сыда сишІуагъэу шъозгъэкІыщтыр?\nТхьэм къысфигъэнэфэгъэ Іофхэр шъосымыІохэу, е шІэныгъэ къышъосымытэу, е Тхьэм ежь игущыІэхэу сыгу къырилъхьэхэрэр, къэсымыІохэмэ, е Іоф горэхэр шъосымыгъашІэхэмэ, сишІуагъэ зи шъозгъэкІырэп, арыба? 7Ащ фэдэу, шыкІэпщынэрэ, къамылрэ, е адрэ псэ зыхэмылъэу макъэ къызпыІукІырэмэ мэкъэ зэфэшъхьафхэр ямыІэмэ, орэдэу къарагъаІорэр сыдэущтэу зэхэпшІыкІыщта? 8Бжъэмыешхом ымакъэ мынафэмэ, хэта заом зыфэзыгъэхьазырыщтыр? 9Шъо шъуиІоф зытетыр ащ фэд. Шъо шъубзэгукІэ цІыфхэм зэхамышІыкІырэ гущыІэхэр къашъуІохэмэ, сыдэущтэу къашъуІорэр зэхашІыкІыщта? Жьыбгъэм шъудэгущыІэщт ныІэп. 10Дунаем бзэ зэфэшъхьафыбэхэр тетых, зэкІэ ахэми зыгорэ къарэкІы. 11Ау бзэм къикІырэр зэхэсымышІыкІымэ, къэгущыІэрэм хымэ сыфэхъущт, ежьыри хымэ къысфэхъущт. 12Арэущтэу шъори Тхьэм ежь Ыпсэ ЛъапІэ къыбгъодэкІэу, лъэкІыныгъэхэр къызэрэшъуитыщтхэм ыуж шъуитышъ, чылыс зэІукІэм щыщхэм гурэ псэрэкІэ нахь лъэкІыныгъэ яжъугъэгъотыным пае, ащ фэдэ лъэкІыныгъэхэр щыкІэгъэнчъэу икъугъэу шъуиІэ зэрэхъущтым ыуж шъуит.\n13Арышъ, цІыфэу ымышІэрэ бзэкІэ къэгущыІэрэм а бзэр зэридзэкІынэуи лъэкІыныгъэ къыритынкІэ Тхьэм ерэлъэІу. 14Сыда пІомэ сымышІэрэ бзэкІэ Тхьэм селъэІумэ, спсэкІэ селъэІу, ау сиакъыл лажьэрэп. 15Сыда ащыгъум сшІэщтыр? СпсэкІи сиакъылкІи Тхьэм селъэІущт. СпсэкІи сиакъылкІи тхьэщытхъу орэдхэр къэсІощтых. 16Сыда пІомэ умышІэрэ бзэкІэ Тхьэм Ыпсэ ЛъапІэ илъэкІыныгъэкІэ Тхьэм ищытхъу пшІымэ, мы Іофхэр зэхэзымышІыкІырэ цІыфхэм ащыщэу зыгорэм уитхьэщытхъу сыдэущтэу «Амин»* фиІон ылъэкІына? КъапІорэр гурыІорэп, арыба? 17O дэгъоу Тхьэм ищытхъу ошІы, ау адрэм ишІуагъэ къакІорэп.\n18Тхьэм ЬІпсэ ЛъапІэ илъэкІыныгъэкІэ сымышІэрэ бзэкІэ шъо пстэуми анахьи нахьыбэу сызэрэгущыІэрэмкІэ Тхьэм щытхъу фэсэшІы. 19Ау чылыс зэІукІэм сыщыІэу, сымышІэрэ бзэкІэ гущыІэ мин къэсІоным нахьи, цІыфхэм Іоф горэхэр язгъэшІэнхэм пае, сиакъылкІэ гущыІитф къэсІоныр нахь къэсэштэ.\n14:16 Амин – джуртыбзэм щыщ гущыІэу «Арэущтэу орэхъу» къызэрыкІырэр ары.\n20Сшыхэр, шъуигупшысакІэкІэ сабыйхэм шъуафэдэу шъумыхъу. Ау бзэджагъэмкІэ сабыйхэм лажьэ зэрямыІэм фэдэу, шъори шъухъу, шъуигупшысакІэкІи зыныбжь икъугъэ цІыфхэм афэдэу шъухъу. 21Зиусхьаным мырэущтэу къызэриІорэр Тэурат хабзэм ит:*\n«ХымабзэхэмкІи хымэхэм абзэгухэмкІи\nмы лъэпкъым сыдэгущыІэщт,\nау щытми къысэдэІущтхэп». 22Арышъ, Тхьэм Ыпсэ ЛъапІэ илъэкІыныгъэкІэ цІыф горэм ымышІэрэ бзэхэмкІэ гущыІэмэ, ар нэшанэ зыфэхъухэрэр шІошъхъуныгъэ зиІэхэр арэп, шІошъхъуныгъэ зимыІэхэр ары нахь. Ау Тхьэм ежь игущыІэхэр зыгу къырилъхьэрэ цІыфым ахэр къызиІохэкІэ, ар нэшанэ зыфэхъухэрэр шІошъхъуныгъэ зимыІэхэр арэп, шІошъхъуныгъэ зиІэхэр ары нахь. 23Чылыс зэІукІэм щыщ пстэури зэрэугъоигъэхэу, шъумышІэрэ бзэхэмкІи шъо зэкІэ шъугущыІэу, ащ фэдэ Іофхэр зымышІэрэ цІыф заулэ, е шІошъхъуныгъэ зимыІэ цІыф заулэ а зэІукІэм къыхахьэмэ, «Шъо шъудел», аІонба? 24Ау шъо пстэуми Тхьэм ежь игущыІэхэу шъугухэм къарилъхьэхэрэр къашъуІохэ зыхъукІэ, шІошъхъуныгъэ зимыІэ цІыф горэ, е ащ фэдэ Іофхэр зымышІэрэ цІыф горэ шъуизэІукІэ къыхахьэмэ, шъо зэкІэми къашъуІорэ гущыІэхэм зэхырагъэшІыкІыщт псэкІодышІэ цІыфэу зэрэщытыр, ыгу илъыри агъэунэфыщт. 25Арэущтэу а цІыфым ыгу илъ шъэфхэр нафэ къэхъух. ЫбгъэгукІэ чІыгум зытыридзэнышъ, Тхьэр ыгъэлъэпІэщт, «ШъыпкъэмкІэ Тхьэр шъуигъусэ», къыІозэ.\nЧылыс зэІукІэм екІоу ыкІи зэгъэзэфагъэу Тхьэр ыгъэлъэпІэн фае\n26Сыд етІанэ, сшыхэр? ШъузызэІукІэкІэ, зым тхьэщытхъу орэд къерэІу, адрэм Іоф горэ шъуерэгъашІэ, нэмыкІми Тхьэм къыфигъэнэфэгъэ Іоф горэ къерэІуат, нэмыкІри ымышІэрэ бзэкІэ орэгущыІэ, нэмыкІми ар зэрерэдзэкІ. Мы Іоф пстэуми гурэ псэрэкІэ нахь лъэкІыныгъэ шъуагъэгъотынэу орэхъу. 27Ежьхэм амышІэрэ бзэкІэ цІыф горэхэр къэгущыІэхэ хъумэ, нэбгыритІу е нэ-\n14:21 Тэурат хабзэм ит – еплъ Пегъымбар Исайас тхылъэу ытхыгъэм 28:11-12.\nбгырищ, нахьыбэ орэмыхъу, зыр зым ыуж итэу орэгущыІэ. НэмыкІми ахэмэ къаІорэр зэрерэдзэкІ. 28Ау зэзыдзэкІышъун цІыф горэ щымыІэмэ, ымышІэрэ бзэкІэ къэгущыІэрэм чылыс зэІукІэм зыщерэушъэф. ЫгукІэ орэгущыІ, Тхьэми дэрэгущыІ.\n29ЦІыфхэу Тхьэм ежь игущыІэхэр зыгу къырилъхьэхэу, ахэр къэзыІонхэу лъэкІыныгъэ зэритхэрэм ащыщхэу нэбгыритІу е нэбгырищ шъуизэІукІэ къыщэрэгущыІэх, къаІохэрэри адрэхэм арэгъэунэфых. 30Тхьэм зэІукІэм хэсхэм ащыщэу зыгорэм Іоф горэ къыфигъэнафэмэ, апэу къэгущыІэрэм зерэушъэф. 31Сыда пІомэ шъо зэкІэмэ Тхьэм ежь игущыІэхэу шъугухэм къарилъхьэхэрэр зыр зым ыуж итэу къэшъуІонхэ шъулъэкІыщт, адрэ цІыфхэм зэкІэми зыгорэ зэрагъэшІэным паий, зэкІэри гушхонхэм паий. 32ЦІыфхэу Тхьэм ежь игущыІэхэр зыгу къырилъхьэхэу, ахэр къэзыІонхэу лъэкІыныгъэ зэритыхэрэм аІэ а лъэкІыныгъэр илъ, 33сыда пІомэ Тхьэр гупсэфыныгъэм и Тхьэу щыт нахь, зэхэтхъогъэ Іофым и Тхьэу щытэп. Тхьэм ицІыф лъапІэхэм ячылыс зэІукІэ пстэуми яІоф зытетыр ащ фэд.\n34Бзылъфыгъэхэм чылыс зэІукІэм зыщарэушъэф. Ахэр гущыІэнхэу фитхэп, ау Тэурат хабзэм зэритым фэдэу, ялІыхэм афэІорышІэнхэ фае. 353ы Іоф горэ зэрагъэшІэнэу фаехэмэ, яшъхьэгъусэмэ унэм щярэупчІых; сыда пІомэ чылыс зэІукІэм хэсэу бзылъфыгъэр къэгущыІэныр екІурэп. 36Тхьэм игущыІэхэр шъуадэжь къикІыгъэха, сэІо? Хьауми а гущыІэхэр цІыфхэу зынэсыгъэхэр шъо шъуизакъуа?\n37ЦІыф горэм ыгу Тхьэм ежь игущыІэхэр къырилъхьэхэу, ахэр къыІонхэу лъэкІыныгъэ иІэу мэгугъэмэ, е Тхьэм Ыпсэ ЛъапІэ ыгу илъэу мэгугъэмэ, мы къышъуфэстхырэр Зиусхьаным зэриунашъор къыгурэрэІу. 38Ар къызыгурымыІорэ цІыфым къыгурэрэмыІу.\n39Арышъ, сшыхэр, Тхьэм ежь игущыІэхэр шъугухэм къарилъхьанхэшъ, ахэр къэшъуІонхэу лъэкІыныгъэ къызэрэшъуитыщтым ыуж шъуит, амышІэрэ бзэхэмкІи цІыфхэр къэшъумыгъэгущыІэнхэу шъупымылъ. 40Ау Іофхэр зэкІэ екІухэу ыкІи зэгъэзэфагъэхэу орэхъу.\nХристос лІагъэхэм къызэрахэтэджыкІыжьыгъэм ехьылІагъ\nКъэбарышІоу* къышъозгъэІугъэр шъугу къэзгъэкІыжьынэу сыфай. А къэбарышІур шъудагъэу шъуишъыпкъэу шъутет. 2А къэбарышІумкІи шъумыкІодэу Тхьэм шъукъегъэнэжьы, шъозгъэшІэгъэ Іофхэм пытэу шъуатетмэ. Армырмэ, хьаулыеу шІошъхъуныгъэ шъуиІэ хъугъэ.\n3Сыда пІомэ Іоф пстэуми апэу къэбарышІоу Христос къысІэкІилъхьагъэр къышъуфэзгъэнагъ: Тхьэм игущыІэ тхыгъэхэм атетэу, Христос типсэкІодхэр ыпщыныжьынхэм пае, лІагъэ. 4Къэунэм чІалъхьажьыгъ, ау ящэнэрэ мафэм Тхьэм лІагъэхэм ар къахигъэтэджыкІыжьыгъ, Тхьэм игущыІэ тхыгъэхэм атетэу. 5ЕтІанэ Христос Кифэ* зыкъыригъэлъэгъугъ. Ащ ыуж игъогу рыкІорэ нэбгырэ пшІыкІутІумэ зыкъаригъэлъэгъугъ. 6ЕтІанэ зэ къош шъитфым къехъумэ зыкъаригъэлъэгъугъ. Ахэмэ ащыщэу анахьыбэр джыри псэух, заули дунаем ехыжьыгъ. 7Ащ ыуж Якъуби* зыкъыригъэлъэгъугъ, етІани апостол пстэуми зыкъаригъэлъэгъугъ. 8ЗэкІэми аужкІэ сэ сабыйхэр къызэралъфырэ хабзэм фэмыдэу къалъфыгъэ сабыим фэдэм* зыкъысигъэлъэгъугъ.\n9Сыда пІомэ апостолхэм ащыщэу анахь цІыкІур сэры, апостол къысаІонэуи сифэшъуашэп, сыда пІомэ Тхьэм ичылыс зэІукІэ щыщхэм къин язгъэщэчыщтыгъэти ары. 10Ау Тхьэм ынэшІу къызэрэсщифагъэм пае, джы сызэрэщытым фэдэу сыхъугъ. ЫнэшІу къызэрэсщифагъэр хьаулыеу хъугъэп. Адрэхэм зэкІэми анахьи нахьыбэу сылэжьагъ, ау сэр-сэрэу сылэжьагъэп, Тхьэм ынэшІу къысщифи, сигъэлэжьагъэ нахь. 11КъэбарышІур цІыфхэм языгъэІурэр сэрэу щытми, адрэ апостолхэр арэу щытми, а къэбарышІур ары дгъэІурэр. А къэбарышІумкІэ шъори шІошъхъуныгъэ шъуиІэ хъугъэ.\n15:1 къэбарышІу – еплъ 9:14.\n15:5 Кифэ – еплъ 1:12.\n15:7 Якъубэ – Зиусхьанэу Исус ышэу Ерусалим щыІэ чылыс зэІукІэм итхьаматэхэм ащыщыгъэр ары. Еплъ Апостол. 12:17; Гал. 1:19.\n15:8 къалъфыгъэ сабыим фэдэм – Паул Исус игъогу техьаныр сабый къалъфыным фегъадэ.\n12Тхьэм Христос лІагъэхэм къызэрахигъэтэджыкІыжьыгъэм икъэбар тэгъэІу пэтми, шъуащыщэу заулэм, «ЛІагъэхэр къэтэджыжьыщтхэп», аІоу, сыдэущтэу аІон алъэкІыра? 13ЛІагъэхэр къэмытэджыжьыщтхэмэ, ащыгъум Тхьэм Христоси лІагъэхэм къахимыгъэтэджыкІыжьыгъэу хъущтыгъэ. 14Ау Тхьэм Христос лІагъэхэм къахимыгъэтэджыкІыжьыгъэмэ, къэбарышІоу шъодгъэІурэм пкІэ иІэщтыгъэп, тишІошъхъуныгъи пкІэ иІэщтыгэп. 15Ащ нэмыкІэуи, Тхьэм шыхьат нэпцІ тыфэхъугъэу къычІэкІыщтыгъ, сыда пІомэ Тхьэм Христос лІагъэхэм къызэрахигъэтэджыкІыжьыгьэм шыхьат тыфэхъугъ, ау «Тхьэм лІагъэхэр къыгъэтэджыжьыщтхэп», аІо а цІыфхэм зэраІорэм тетэу шъыпкъэмэ, Тхьэм Христоси къымыгъэтэджыжьыгъэу хъущтыгъэ. 16Сыда пІомэ Тхьэм лІагъэхэр къымыгъэтэджыжьыщтхэмэ, Христоси къымыгъэтэджыжьыгъэу хъущтыгъэ. 17Ау Тхьэм Христос лІагъэхэм къахимыгъэтэджыкІыжьыгъэмэ, шъуишІошъхъуныгъэ хьаулыеу хъущтыгъ, шъуипсэкІодхэри джыри къышъутелъыщтыгъэх. 18Ащыгъум цІыфхэу ХристоскІэ шІошъхъуныгъэ зиІэхэу лІагъэхэр кІодыгъэхэу щытыщтыгъэх. 19Мы дунаем ищыІэныгъэ закъо пае Христос тыщыгугъымэ, цІыф пстэуми анахьи нахь сыхьатмыгъо ежьагъэхэр тэры.\n20Ау зэрэщытымкІэ, Тхьэм Христос лІагъэхэм къахигъэтэджыкІыжьыгъ, Тхьэм адрэ лІагъэхэр къызэригъэтэджыжьыщтхэмкІэ Христос шэсы* къытфэхъуным пае. 21Сыда пІомэ лІэныгъэр къызпкъырыкІыгъэр зы цІыф, ащ фэдэуи лІагъэхэм якъэтэджыжьыныгъэ къызпкъырыкІырэри зы цІыф. 22ЦІыф пстэури Адэм зыцІэм къызэрэтехъукІыгъэхэм пае, мылІэнхэ мыхъунэу зэрэщытым фэдэу, Христос зыгу илъ цІыф пстэури Тхьэм къыгъэпсаужьыщтых. 23Ау а Іофыр зэрэхъущтыр хэти ичэзыу тетэу ары: апэу лІагъэхэм къахэтэджыкІыжьыгъэр Христос ары. ЕтІанэ ащ дунаем къызигъэзэжькІэ, ицІыфхэр къэтэджыжьыщтых. 24Ащ ыуж дунаем икІэух къэ-\n15:20 шэсы – зыгорэм ыуасэ щыщ ыпэкІэ бгъэтІылъырэр ары. ГущыІэм пае, унэ горэ къэпщэфынэу уфаемэ, ыуасэ щыщэу ыпэкІэ бгъэтІылъырэ ахъщэр ары. А бгъэтІылъырэм къегъэшъыпкъэ къанэрэ уасэр зэряптыщтыр.\nсыщт. Ар къызыскІэ, Христос Іэшъхьэтет пстэури, тетыгъо зиІэ пстэури, лъэкІыныгъэ зиІэ пстэури зегъэкІоды ужым, ащ Тхьэу Ты лъапІэм тетыгъошхор ритыщт. 25Сыда пІомэ Христос тетыгъор иІэн фае, Тхьэм Христос ипыйхэр зэкІэ Христос ылъэгу чІэгъ чІигъэуцофэ нэс. 26Ыужырэ пыеу Тхьэм ыгъэкІодыжьыщтыр лІэныгъэр ары; 27сыда пІомэ Тхьэм игущыІэ тхыгъэхэм зэрарытым фэдэу,* «Тхьэм зэкІэри Христос ылъэгу чІэгъ чІигъэуцуагъ». Тхьэм зэкІэри Христос итетыгъо ыІэчІэгъ чІигъэуцуагъэу ыІозэ, Тхьэм игущыІэ тхыгъэхэм арытышъ, зэкІэри Христос итетыгъо ыІэчІэгъ чІэзыгъэуцогъэ Тхьэр зэрямыгъусэр нафэ. 28Тхьэм зэкІэри Ыкъоу Христос итетыгъо ыІэчІэгъ зычІегъэуцо ужым, ыКъуи Тхьэу ыІэчІэгъ зэкІэри чІэзыгъэуцуагъэм ыІэчІэгъ чІэуцожьыщт. Арэущтэу Тхьэр зэкІэ цІыфхэм адэжькІэ зэкІэ мэхъу.\n29Тхьэм лІагъэхэр къымыгъэтэджыжьыщтхэмэ, лІагъэхэм ачІыпІэкІэ цІыфхэу диным ехьылІагъэу тетыгъо зиІэ цІыф горэм зезыгъэумэхъыхэрэм* сыда агу хэлъыр? Тхьэм лІагъэхэр къымыгъэтэджыжьыщтхэмэ, лІагъэхэм ачІыпІэкІэ сыд пае зырагъэумэхъыра? 30Тэри, сыхьат къэс щынагъом сыд пае зыхэдгъафэра? 31Сшыхэр, Христос Исусэу ти Зиусхьан шъугухэм зэрарылъымкІэ сызэрэпагэрэр зэрэшъыпкъэм фэдэу, мафэ къэси лІэныгъэм сызэрэпэІутри шъыпкъэ. 32ЦІыфхэм ягупшысакІэ тетэу сегупшысэщтыгъэмэ, Ефес къалэм сыщыІэу, цІыфхэу хьакІэ-къуакІэхэм афэдэхэм сызябэным, сыда ишІуагъэу къэкІуагъэр? Тхьэм лІагъэхэр къымыгъэтэджыжьыщтхэмэ, «Тыжъугъашх, ыкІи тешъугъашъу, сыда пІомэ неущ тылІэщт».*\n33Арышъ, цІыфхэм зяшъумыгъэгъапцІ: Ныбджэгъу дэихэм шэнышІу зиІэр агъэкІоды. 34ЕкІоу зэрэщытым тетэу зышъушІэжь. ПсэкІодшІэным ыуж шъуикІ; сыда пІомэ Тхьэр зымышІэрэ заулэ къышъухэт. ШъузгъэукІытэжьынэу ар сэІо.\n15:27 Тхьэм игущыІэ тхыгъэхэм зэрарытым фэдэу – еплъ Сэбур (Псалтыр) 8:6 (урыс библиемкІэ 8:7).\n15:29 лІагъэхэм ачІыпІэкІэ цІыфхэу диным ехьылІагъэу тетыгъо зиІэ цІыф горэм зезыгъэумэхъыхэрэр – яунагъо щыщхэу лІагъэхэр е яныбджэгъухэу лІагъэхэр къагъэтэджыжьхэу ашІошІэу, зы цІыф горэхэм а лІагъэхэм ачІыпІэкІэ диным ехьылІагъэу тетыгъо зиІэ цІыф горэм зырагъэумэхъыгъ.\n15:32 . . . неущ тылІэщт – еплъ Пегъымбар Исайас тхылъэу ытхыгъэм 22:13.\nЛІагъэхэм къахэтэджыкІыжьыгъэ цІыфхэм апкъ\n35Ау зыгорэм къыІонкІи мэхъу: «ЛІагъэхэр сыдэущтэу къэтэджыжьыщтха? Апкъ сыд фэдэщта?» 36О гурыІоныгъэ зимыІэ цІыф! ЧІым хаплъхьэрэр мылІэмэ, къэпсэужьышъущтэп. 37Зыгорэ чІым зыхаплъхьэкІэ, къыхэкІыщтым ыпкъ арэп хаплъхьэрэр, чылапхъэ къодые нахь, коцым ичылапхъи е нэмыкІым ичылапхъи. 38Тхьэр зэрэфаем тетэу пкъы къыреты, сыдрэ зы чылэпхъэ лъэпкъми ежьым иунаеу пкъы къыреты. 39Пкъыхэр зэкІэ зэфэмыдэхэу щытых. ЦІыфым ыпкъ зы, хьакІэ-къуакІэхэм апкъи шъхьафы, бзыухэми апкъ нэмыкІ, пцэжъыехэри ары. 40Уашъом щыІэ пкъыхэр щыІэх. ЧІылъэм щыІэ пкъыхэри щыІэх. Уашъом щыІэ пкъыхэми ящытхъу шъхьафы, чІылъэм щыІэ пкъыхэми ящытхъу шъхьафы. 41Тыгъэм ежь ищытхъу иІ, мазэми нэмыкІ щытхъу иІ, жъуагъохэри ары. ЯщытхъукІэ жъуагъохэри зэтекІых.\n42ЛІагъэхэм якъэтэджыжьыныгъэ иІоф арэущтэу щытыщт. Чылапхъэу чІым халъхьэрэм фэдэу, пкъэу чІа лъхьэрэр кІодыщт, ау пкъэу къэтэджыжьыщтыр мыкІодэу къэнэжьыщт. 43Зэрамыпэсэу чІым чІалъхьэ, ау щытхъушхо иІэу къэтэджыжьыщт. ЛъэкІыныгъэ имыІэу чІалъхьэ, ау лъэкІыныгъэ иІэу къэтэджыжьыщт. 44ЧІалъхьэрэр лымрэ къупшъхьэмрэ къахэхъукІыгъэ пкъыр ары, ау къэтэджыжьыщтыр пкъэу Тхьэм Ыпсэ ЛъапІэ цІыфым къыритыщтыр ары.\nЛымрэ къупшъхьэмрэ къахэхъукІыгъэ пкъы щыІэмэ, пкъэу Тхьэм Ыпсэ ЛъапІэ цІыфым къыритырэри щыІ. 45Мырэущтэу Тхьэм игущыІэ тхыгъэхэм арыт:* «Апэрэ цІыфэу Адам зыцІэр псэ зыхэлъ цІыфэу хъугъэ»* Ау ыужыпкъэрэ Адэмыр* мыкІодыжьын щыІэныгъэ къытэзытырэ псэр ары. 46Апэу къакІорэр пкъэу Тхьэм Ыпсэ ЛъапІэ цІыфым къыритырэр арэп, лымрэ къупшъхьэмрэ къахэхъукІыгъэ пкъыр ары нахь. ЫужкІэ пкъэу Тхьэм Ыпсэ ЛъапІэ цІыфым къыритырэр къэкІощт. 47Апэрэ цІыфыр мы дунаем щыщыгъ, Тхьэм ар ятІэм къыхигъэхъукІыгъ. ЯтІонэрэ цІыфыр уашъом щыщ, Зиусхьа-\n15:45 Тхьэм игущыІэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм 2:7.\n15:45 ыужыпкъэрэ Адэмыр – Исус Христос ары.\nныр ары. 48Мы дунаем тет цІыфхэр Тхьэм ятІэм къыхигъэхъукІыгъэ цІыфым фэдэх. Ащ фэдэу, уашъом щыпсэурэ цІыфхэри уашъом щыщым фэдэщтых. 49Тхьэм ятІэм къыхигъэхъукІыгъэ цІыфым тызэрэфэдэм фэдэу, уашъом щыщми тыфэдэщт.\n50Ау, сшыхэр, мыр шъосэІо: лымрэ лъымрэ къахэхъукІыгъэ цІыфым Тхьэм и ТетыгъошхокІэ* Іахьэ къылъысышъущтэп. Ащ фэдэу кІодын фаем мыкІодыжьын щыІэныгъэ ІэхьышІоу къылъысыщтэп. 51ШъукъэдаІу, зы шъэф горэ шъосэІо: Тэ зэкІэ тылІэщтэп,* ау 52ошІэ-дэмышІэу, нэгъэупІэпІэгъум дунаем икІэух дэжь бжъэмыешхом ымакъэ къызыІукІэ, Тхьэм тэ зэкІэ тызэблихъущт. Сыда пІомэ бжъэмыешхом ымакъэ къэІущт, лІагъэхэри мыкІодыжьынэу къэтэджыжьыщтых, Тхьэми тызэблихъущт. 53Сыда пІомэ кІодыжьынэу щыт пкъым мыкІодыныгъэм ишъуашэ зыщилъэн фае, лІэжьынэу щыт пкъыми мыкІодыжьын щыІэныгъэм ишъуашэ зыщилъэн фае. 54ЕтІанэ кІодыжьынэу щыт пкъым мыкІодыныгъэм ишъуашэ зыщелъэ ужым, лІэжьынэу щыт пкъыми мыкІодыжьын щыІэныгъэм ишъуашэ зыщелъэ ужым, ащыгъум мы гущыІэхэу Тхьэм игущыІэ тхыгъэхэм арытхэр* къэшъыпкъэжьыщтых: «Тхьэм текІоныгъэр къыхьи, лІэныгъэр ыгъэкІодыгъ».\n55«О лІэныгъ, уищэ ыкІуачІэ тыдэ щыІа? О джэхьнэмы, уитекІоныгъэ тыдэ щыІа?»*\n56Шэныгъэм ищэ псэкІодыр ары, унашъохэмкІи псэкІодым тетыгъо къытфыриІ*. 57Ау Тхьэм щытхъушхор ий. Ащ ти Зиусхьанэу Исус Христос текІоныгъэр къытыригъэтыгъ.\n58Арышъ, сшы лъапІэхэр, зыми Тхьэм игъогу зытырешъумыгъэгъэкІэу, шъузытет шъыпкъагъэм шъутет. Шъу-\n15:50 Тхьэм и Тетыгъошхо – еплъ 6:9.\n15:51 Тэ зэкІэ тылІэщтэп – тэ шІошъхъуныгъэ зиІэхэр Исус дунаем къэкІожьыным ыпэкІэ зэкІэри тылІэщтэп.\n15:54 Тхьэм игущыІэ тхыгъэхэм арытхэр – еплъ Пегъымбар Исайас тхылъэу ытхыгъэм 25:8.\n15:55 . . . уитекІоныгъэ тыдэ щыІа – еплъ Пегъымбар Осие тхылъэу ытхыгъэм 13:14.\n15:56 псэкІодым тетыгъо къытфыриІ – унашъохэм тызэрямыдэІугъэм пае, псэкІодым тетыгъо къытфыриІэ хъугъэ.\nзышъхьамысыжьэу Зиусхьаным иІоф ыуж шъуит зэпыт, сыда пІомэ Зиусхьаным Іофэу фашъушІэрэр хьаулыеу зэрэмыхъущтыр шъошІэшъ ары.\nАхъщэу Тхьэм ицІыф лъапІэхэм апае Коринф цІыфхэм аугъоирэр\nАхъщэу Тхьэм ицІыф лъапІэхэм апае къэшъуугъоирэм ехьылІагъэу мыр шъосэІо. Галатие хэкум* щыІэ чылыс зэІукІэхэм ашІэнэу зэрясІуагъэм фэдэу, шъори шъушІэ: 2Хэти къыгъэхъагъэм фэшъуашэу Іахьэ горэ тхьамафэм иапэрэ мафэ къэс зэІуерэгъакІи, ерэгъэтІылъ. Сэ сыкъызыкІокІэ, шъумыугъоижьыным пае, арэущтэу шъушІэ. 3СыкъызыкІок1э, къошхэу хэшъухыгъэхэм тхылъ ястынышъ, шъуитын зыдязгъахьынышъ, Ерусалим згъэкІощтых. 4Сэри сыкІонэу хъунэу тыхаплъэмэ, ахэр къыздэкІощтых.\n5Македоние хэкум* сызыкІоцІырэкІы ужым, шъуадэжь сыкъэкІощт; сыда пІомэ Македоние хэкум сыкІоцІырыкІынэу сыгу хэлъ. 6Шъуадэжь тІэкІурэ сыкъэнэнкІи е кІымафэр щызгъэкІонкІи мэхъу. Арэущтэу тыдэ сыкІощтми, сигъогухэмкІэ ІэпыІэгъу шъукъысфэхъун. 7Мы зэгъогум гузэжъогъукІэ шъуслъэгъоу шъуикъалэ сыблэкІынэу сыфаеп, ау Зиусхьаным ыІомэ, шъуадэжь тІэкІурэ сыкъэнэн сыгу хэлъ. 8Пэнтэкост* зыцІэ мэфэкІ мэфэшхом нэсы Ефес къалэм сыкъыдэнэщт, 9сыда пІомэ къэлэпчъэшхоу ыкІи къэлэпчъэ шъуамбгъоу Тхьэм къысфызэІуихыгъ, къыспэуцухэрэри бэ.\n10Тимофей* къызыкІокІэ, щынагъо имыІэу шъуадэжь зэрэщыІэным шъупылъ. Сэщ фэдэу ащи Зиусхьаным\n16:1 Галатие хэкур – Рим (Рум) къэралыгъошхом щыщ хэкоу щытыгъ. А хэкур джырэ Тыркуем итыгъэ къыкъокІыпІэ лъэныкъом итыгъ.\n16:5 Македоние хэкур – Рим къэралыгъошхом щыщ хэкоу щытыгъ. А хэкур джырэ Грецием (Иунанистаным) итемыр Іахьэу щытыгъ. Темыр зыфаІорэр арапыбзэкІэ «шэмал», тыркубзэкІи «кузей» ары.\n16:8 Пэнтэкост – еплъ Апостол. 2:1.\n16:10 Тимофей – еплъ 4:17.\nиІоф ешІэ. 11Зыми пхъэтэпымыхьэу ерэмышІ. Разэу садэжь къэкІонэу игъогукІэ ІэпыІэгъу шъуфэхъу. Сшыхэр сигъусэхэу ащ сыпэплъэ.\n12Тшы Аполлос* ехьылІагъэу мыр шъосэІо. Тшыхэм ягъусэу шъуадэжь кІонэу инэу селъэІугъ. Ау джы кІонэу фэягъахэп. Игъо фифэмэ, кІощт.\n13Шъумычъыеу шъусакъ, шІошъхъуныгъэм игъогу шъутемыкІ, лІыгъи пытагъи зыхэжъугъэлъ. 14ШъушІэрэр зэкІэ шІулъэгъуныгъэкІэ шъушІэ.\n15Сшыхэр, зы Іоф горэмкІэ сышъолъэІу. ЗэрэшъушІэрэм фэдэу, Ахаие хэкум* ис цІыфхэм ащыщхэу Стефан иунагъу ары апэу шІошъхъуныгъэ зиІэ хъугъэр. Тхьэм ицІыф лъапІэхэм адэІэпыІэнхэм иІоф зыратыгъ. 16СышъолъэІу, ащ фэдэ цІыфхэм, хэт ахэмэ адэлажьэми, адэулэуми, шъуафэІорышІ. 17Стефан, Фортунат, Ахаик садэжь къызэкІохэм, сыгушІуагъ. Шъо мо шъузэрэщымыІэм пае, шъучІыпІэ аубытыгъ. 18Ахэмэ сэ сыгуи шъо шъугухэри агъэпсэфыжьыгъэх. Ащ фэдэ цІыфмэ лъытэныгъэ афэшъушІ.\n19Асие хэкум* щыІэ чылыс зэІукІэхэм шІуфэс къышъуахыжьы. Зиусхьаныр шъо шъугухэми ахэмэ агухэми зэрарылъым пае, Акилэрэ Прискиллэрэ* гуфэбагъэкІэ шІуфэс къышъуахыжьы. Ахэмэ яунэ щызэІукІэрэ чылыс зэІукІэм щыщхэми шІуфэс къышъуахыжьы. 20Тшы пстэуми шІуфэс къышъуахыжьы. ГукъэбзагъэкІэ ІаплІ зэшъущэкІэу, шІуфэс зэшъухыжь.\n21Сэ Паул сІэкІэ сишІуфэс мыщ дэжьым щэсэтхы.\n22Зыгорэм Зиусхьаныр шІу ымылъэгъумэ, Тхьэм ынае ащ къыщерэф. Маранафэ!*\n16:12 Аполлос – еплъ 1:12.\n16:15 Ахаие хэкур – Рим къэралыгъошхом щыщ хэкоу щытыгъ. Ар джырэ Грецием (Иунанистаным) икъыблэ Іахьэу щытыгъ.\n16:19 Асие хэкур – Рим къэралыгъошхом щыщ хэкоу щытыгъ. Ар джырэ Тыркуем итыгъэ къохьапІэ лъэныкъом итыгъ. Икъэлэшхоу щытыгъэр Ефес ары.\n16:19 Акилэрэ, Прискиллэрэ – христиан зэлІ-зэшъузэу, Паул иныбджэгъошхохэу ыкІи зэгъогогъухэу щытыгъэх. Еплъ Апостол. 18:1-19.\n16:22 Маранафэ – ащ къикІырэр «Зиусхьаныр шІэхэу къэрэкІожь».\n23Ти Зиусхьан Исус ынэшІу къышъущерэф. 24Христос Исус шъугухэм зэрарылъым пае, шъо зэкІэри шІу шъусэлъэгъу. Амин.